title: Syyteharkinta

text: Suomessa syyttäjinä toimivat kihlakunnansyyttäjät, valtionsyyttäjät ja valtakunnansyyttäjä. Useimmissa maissa syyttäjät myös johtavat esitutkintaa ja tuossa tehtävässään jo harkitsevat onko asiassa edellytyksiä jatkaa tutkintaa. Suomessa esitutkinta on eri viranomaisen, tavallisimmin poliisin tehtävänä. Uusin kehitys on Suomessakin johtanut esitutkintayhteistyöhön, jossa poliisin on jo varhaisessa vaiheessa informoitava syyttäjää tutkittavaksi tulleesta muusta kuin yksinkertaisesta rikoksesta. Syyteharkinta tapahtuu esitutkinnan jälkeen, eli esitutkintaviranomainen saattaa tutkintansa tuloksen syyttäjän arvioitavaksi.


title: Syyteharkinta

text: Jos syyttäjä päätyy syytteen nostamiseen, hänen syytteensä käsittää kuvauksen syytetyn teosta ja ilmoituksen siitä, mistä rikoksesta hän vaatii rangaistusta. Syyte sisältyy haastehakemukseen, jonka syyttäjä laatii tuomioistuimelle: hän siis pyytää syytetyn haastamista oikeuteen vastaamaan nostamaansa syytteeseen.


title: S/S Ålandsfärjan

text: S/S Ålandsfärjan oli vuonna 1933 Britanniassa "T/S Brittany" -nimellä valmistunut matkustaja-autolautta. Sen rakensi William Denny & Bros Ltd Dumbartonissa Skotlannissa. Alus oli käytössä Englannin kanaalissa, kunnes se toisen maailmansodan sytyttyä lopetti liikenteen ja otettiin brittien Royal Navyn käyttöön. Suomeen alus päätyi Ålandfärjan AB:n ostettua sen huhtikuussa 1963.


title: Carl-Alexander von Volborth

text: Carl-Alexander von Volborth (21. helmikuuta 1919 Charlottenburg [nyk. osa Berliiniä] – 25. helmikuuta 2009) oli saksalaissyntyinen yhdysvaltalainen heraldikko.


title: Carl-Alexander von Volborth

text:
Von Volborth oli Académie Internationale d'Héraldiquen sekä useiden muiden heraldisten seurojen jäsen. Vuonna 1984 hänet palkittiin Gustaf von Numers -palkinnolla Helsingissä sukututkimuksen ja heraldiikan kuudennentoista kansainvälisen konferenssin yhteydessä.
Von Volborth oli yksi tärkeimmistä saksalaista heraldista kulttuurialuetta englanninkielisellä kielialueella edustaneista heraldikoista ja hänen opaskirjoillaan on näin ollen suomalaisessa heraldisessa perinteessä suurempi käyttöarvo kuin monilla muilla englanninkielisillä heraldiikan oppikirjoilla.


title: Persianpöllönen

text: Persianpöllönen ("Otus brucei") on pienikokoinen pöllö, jolla on sarvimaiset höyhentupsut päälaella. Lajin nimesi Allan Octavian Hume 1873.


title: Persianpöllönen

text: Linnun pituus on 20–21 cm, siivenkärkien väli on 54–64 cm ja paino 100 gramman molemmin puolin. Höyhenpuvultaan ja kooltaan muistuttaa suuresti paljon yleisempää kyläpöllöstä, josta sen voi erottaa harmaamman ja heikommin tummaviiruisen yleisvärityksen sekä vaaleamman naaman perusteella. Sen puvussa ei koskaan esiinny punaruskeaa väritystä. Sukupuolet ovat samanvärisiä mutta naaras on hieman kookkaampi. Koiraan soidinääni on pehmeä, hidas puputus.


title: Persianpöllönen

text: Laikuttainen esiintyminen kattaa Lähi-idän Siinain niemimaalta ja Israelista Arabian niemimaalle, Persian, Pakistanin ja Keski-Aasian. Lajista tunnetaan 4 alalajia: nimialalaji "brucei" (Keski-Aasian pohjoisosat), "semenowi" (Keski-Aasian itäosat), "obsoletus" (Turkmenistan ja Uzbekistan) sekä "exiguus" (Siinailta Pakistaniin). Lajin kanta on elinvoimainen. Se voi olla paikallisesti runsas mutta toisin paikoin vähentynyt. Lajia ei ole tavattu Suomessa.


title: Persianpöllönen

text: Valoisat lehtimetsät ja pensaikot, puistot ja asutusten ja viljelysten metsiköt.


title: Persianpöllönen

text: Pesintä huhti-toukokuussa. Pesä on tavallisesti puunkolossa, pöntössä, rakennuksessa, jyrkän törmän kolossa tai vanhassa harakanpesässä. Munia on yleensä 4 tai 5. Naaras hautoo noin 4 viikkoa. Haudonta alkaa tavallisesti heti ensimmäisen munan ilmestyttyä, joten poikaset kuoriutuvat eriaikaisesti. Molemmat emot ruokkivat poikasia, jotka jättävät pesän noin 26 päivän ikäisinä ja oppivat lentämään muutamia päiviä myöhemmin.


title: Persianpöllönen

text: Pääasiassa hyönteiset mutta myös pikkujyrsijät, linnut ja liskot. Saalistaa sekä lennosta että maasta tai oksalta.


title: Fernando Fernán Gómez

text: Fernando Fernán Gómez (28. elokuuta 1921 Lima, Peru – 21. marraskuuta 2007) oli espanjalainen näyttelijä sekä elokuvaohjaaja ja -käsikirjoittaja. Hän syntyi Perussa, mutta muutti Espanjaan jo vuonna 1924.


title: Fernando Fernán Gómez

text: Espanjan sisällissodan jälkeen Fernán Gómez aloitti lainopintonsa, jotka hän kuitenkin keskeytti omistautuakseen teatterille. Elokuva-alalla hän on ollut maansa huippunimiä 1950-luvulta saakka. Hän erosi 1959 neljäntoista avioliittovuoden jälkeen vaimostaan María Dolores Praderasta, jonka kanssa hänellä oli tytär Helena.


title: Fernando Fernán Gómez

text: Fernán Gómez oli tuottelias elokuva-alan vaikuttaja, mutta työskenteli myös televisiossa. Hän voitti muun muassa Berliinin elokuvajuhlien Hopeisen karhun 1977 ja 1985 sekä Kultaisen kunniakarhun 2005. Hänelle myönnettiin lisäksi useita Espanjan elokuva-alan tunnustuksia Goya-palkintoja sekä näyttelijänä, käsikirjoittajana että ohjaajana.


title: Fernando Fernán Gómez

text: Fernán Gómez meni vuonna 2000 uusiin naimisiin Emma Cohenin kanssa. Hän kuoli 86-vuotiaana.


title: Jeremías

text: Jeremías, oik. Carlos Eduardo López Avila (s. 19. syyskuuta 1973 Lontoo, Britannia) on brittiläis-venezuelalainen laulaja ja sanoittaja.


title: Jeremías

text: Jeremíasin vanhemmat olivat venezuelalaisia, ja hän muutti kaksivuotiaana Venezuelaan. Hän kiinnostui musiikista jo varhain ja aloitti laulujen kirjoittamisen kahdeksanvuotiaana. 11-vuotiaana hän otti taiteilijanimen Jeremías. Vuonna 2000 Venezuelalaiset levy-yhtiöt kiinnostuivat hänen musiikistaan. Vuonna 2003 hänen laulunsa "Poco Poco" valittiin suosittuun venezuelalaiseen telenovelaan "Mi gorda bella", jonka tuotti RCTV. Telenovelassa käytettiin myös hänen kappalettaan "La cita".


title: Jeremías

text: Jeremías teki Venezuelassa albumin, ja siitä tuli suosittu. Syys–joulukuussa 2003 hän teki useita televisioohjelmia, esimerkiksi "Aprieta y gana", "Ají Picante", "Especial de mi gorda bella", "Cita Con", "El 2 de oro", "Sálvese quien pueda", "Camino a la fama" ja "Mañana Viva", sekä haastatteluja Caracasin ja Venezuelan radioon. Vuonna 2004 Jeremías teki konserttikiertueen "Tour La Cita" Venezuelassa, Argentiinassa, Chilessä, Puerto Ricossa, Kolumbiassa ja Ecuadorissa.


title: Jeremías

text: Vuonna 2006 Jeremías julkaisi ensimmäisen albuminsa "Ese que va por ahí".


title: Pyhä maa

text: Pyhä maa (myös Luvattu maa ja Kanaaninmaa) on Israelin tai Palestiinan alueesta käytetty nimitys. Se käsittää sekä nykyisen Israelin alueen että palestiinalaisalueet. Nimitys johtuu alueen merkityksestä Raamatun tärkeimpien tapahtumien paikkana. Pyhä maa on sekä juutalaisten, kristittyjen että muslimien tärkeä pyhiinvaelluskohde. Siitä käytetään myös nimitystä Luvattu maa, koska Raamatun mukaan Jumala lupasi maan Abrahamin jälkeläisille.


title: Pyhä maa

text: Nimi ”Pyhä maa” liittyy juutalais-kristilliseen uskonkäsitykseen. Maasta tulee pyhä, kun se liittyy Jumalan pelastussuunnitelmaan. Samalla tavoin voidaan puhua pyhistä miehistä ja naisista sekä pyhistä paikoista ja esineistä. Pyhyys ei siten johdu itse esineestä tai henkilöstä.


title: Pyhä maa

text: Raamatussa sanonta "pyhä maa" esiintyy muun muassa Toisessa Mooseksen kirjassa. Sen mukaan Jumala ilmestyi Moosekselle palavassa pensaassa Hoorebin vuorella ja käski hänen riisua kenkänsä, koska paikka, johon hän oli tullut, oli pyhä maa. Samalla Jumala antoi Moosekselle tehtäväksi vapauttaa israelilaiset Egyptistä, jossa he olivat orjina.


title: Pyhä maa

text: Pyhä maa mainitaan myös Koraanin 5. suurassa: ”Kansani, kulkekaa sisälle Jumalan luvattuun pyhään maahan. Älkää kääntykö pakoon, muutoin varmaan joudutte perikatoon.”


title: António Guterres

text: António Manuel de Oliveira Guterres GCC (s. 30. huhtikuuta 1949 Lissabon, Portugali) on portugalilainen sosialistipuolueen poliitikko, joka toimi Portugalin pääministerinä 1995–2002. Lokakuussa 2016 hänet valittiin YK:n pääsihteeriksi.


title: António Guterres

text: Guterres on kotoisin Lissabonista, jossa hän opiskeli Instituto Superior Técnico -korkeakoulussa. Hän on koulutukseltaan fyysikko ja sähköinsinööri. Valmistuttuaan Guterres jatkoi jonkin aikaa urallaan akatemiassa, joka oli tuolloin vahvan katolisen vaikutusvallan alainen. Vuonna 1974 Guterres liittyi sosialistipuolueeseen ja samana vuonna Portugalin Estado Novo -diktatuuri päättyi neilikkavallankumoukseen. Hän on ollut sosialistipuolueen aktiivinen jäsen koko uransa ajan.


title: António Guterres

text: Guterres toimi vuosina 1995–2002 Portugalin pääministerinä. Guterres on myös kansainvälisesti merkittävä vaikuttaja: hän oli Sosialistisen internationaalin presidentti 1999–2005. Hän oli 2005–2015 YK:n pakolaisavun (UNHCR) pääsihteeri. Guterresin toimiessa UNHCR:n pääsihteerinä sen Geneven päämajan henkilöstön määrää leikattiin ja henkilöstöä sijoitettiin lähemmäs maailman konfliktialueita. Maailmalla hänet tunnetaan erityisesti toiminnastaan Euroopan pakolaiskriisin aikana, jolloin hän pyrki saamaan maailman rikkaat maat tekemään enemmän ihmisten hyväksi, koska he pakenivat konflikteja ja onnettomuuksia. YK:n pakolaisavun pääsihteerinä ollessaan Guterres vieraili 2015 Suomessa.


title: António Guterres

text: YK:n turvallisuusneuvosto äänesti 6. lokakuuta 2016 yksimielisesti Guterresin YK:n pääsihteeriehdokkaaksi Ban Ki-moonin seuraajaksi. YK:n yleiskokous vahvisti valinnan viikkoa myöhemmin. Guterres aloitti järjestön pääsihteerinä vuoden 2017 alussa.


title: António Guterres

text: Guterresilla on kaksi lasta ensimmäisen vaimonsa kanssa, joka kuoli autokolarissa vuonna 1998. Hän avioitui uudestaan vuonna 2001. Guterres puhuu sujuvasti portugalia, englantia, espanjaa ja ranskaa.


title: Pierre-Henri Raphanel

text: Pierre-Henri Raphanel (s. 27. toukokuuta 1961 Alger, Algeria) on entinen ranskalainen Formula 1 -kuljettaja.


title: Pierre-Henri Raphanel

text: Raphanael aloitti uransa kilpailemalla kartingissa, jossa hän voitti Ranskan eliittimestaruuden vuonna 1981. 1980-luvulla Raphanael ajoi myös erilaisissa Formula Renault, Formula 3 sekä Formula 3000 -sarjoissa, joista parhaimmat hetket hänelle olivat Formula 3:sten kolmas sija vuonna 1984, F3 Monacon osakilpailun voitto 1985 ja Ranskan Formula 3 -mestaruus.


title: Pierre-Henri Raphanel

text: Raphanel kilpaili lyhyellä (17 osakilpailun) F1-urallaan kolmessa eri pikkutallissa, jotka olivat Larrousse, Coloni ja Rial. Hän selviytyi aika-ajojen karsinnoista ainoaan kilpailuunsa Coloni-tallin autolla Monacon GP:ssa kaudella 1989 lähtöruudusta 18, josta tuloksena oli keskeytys (vaihdelaatikkovika).


title: Pierre-Henri Raphanel

text: Formula 1:sten jälkeen Raphanael siirtyi Le Mans, GT ja urheiluautosarjoihin, joissa hän voitti GT1 -ajoluokkansa Le Mansin 24 tunnin ajon vuonna 1997.


title: Angolan itsenäisyyssota

text: Angolan itsenäisyyssota käytiin Portugalin siirtomaana olleessa Angolassa vuosina 1961–1974. Maa oli ollut Portugalin vallan alaisena 1600-luvulta lähtien.


title: Angolan itsenäisyyssota

text: 1950-luvulla Angolassa alkoi itsenäisyysliikehdintää monesta suunnasta. Syntyi sekä vasemmistolaisia liikkeitä (PCA ja PLUA jotka yhdistyivät "Kansanliike Angolan vapauttamiseksi" MPLA:ksi), että Kongon kuningaskunnan vallan palauttamista ajava kongolais-angolalainen liike UPA, josta kehittyi "Angolan kansallinen vapautusrintama" FNLA. Siitä erosi 1960-luvun puolella "Angolan täydellisen itsenäisyyden liitto" UNITA, joka vastusti siirtomaavallan lisäksi Neuvostoliiton ja Kuuban tukemia marxilaisia. FNLA sai tukea Yhdysvalloista. UNITAn tuki oli suurinta maan eteläosia asuttavien heimojen keskuudessa.


title: Angolan itsenäisyyssota

text: Sotatoimet alkoivat puuvillatyöläisten lakosta vuonna 1961. Portugalin sotavoimat vastasivat pommittamalla kahtakymmentä kylää napalmilla ja surmaamalla seitsemäntuhatta afrikkalaista. Vasemmistomilitantit hyökkäsivät poliisiasemalle. Portugalilaiset tekivät kostoiskuja. Ensimmäisen sotavuoden aikana kuoli 2 000 portugalilaista ja 50 000 afrikkalaista. Lähes puoli miljoonaa pakolaista pakeni Zaireen. UPAn militantit seurasivat pakolaisia ja aiheuttivat levottomuuksia myös Zairen puolella.


title: Angolan itsenäisyyssota

text: Vuonna 1962 MPLA piti puoluekokouksen, julistautui entistä selvemmin marxilaiseksi ja sai tukea Che Guevaralta, Kuubasta, Itä-Saksasta ja Neuvostoliitosta. Vastapainona UNITA voimistui ja teki ensimmäiset sissi-iskunsa 1966.


title: Angolan itsenäisyyssota

text: Portugali luopui Angolasta neilikkavallankumouksen yhteydessä 1974.


title: Angolan itsenäisyyssota

text: Maan itsenäistyttyä sota jatkui suoraan Angolan sisällissotana, ja kylmän sodan vallitessa Neuvostoliitto ja Yhdysvallat rahoittivat sisällissodan osapuolia. Kylmän sodan päättymisestä huolimatta sisällissota jatkui Angolassa aina vuoteen 2002 asti.


title: Mário Soares

text: Mário Alberto Nobre Lopes Soares (7. joulukuuta 1924 Lissabon – 7. tammikuuta 2017 Lissabon) oli portugalilainen Sosialistipuolueen poliitikko. Hän valmistui Lissabonin yliopistosta ja suoritti Ranskassa oikeustieteellisen tutkinnon.


title: Mário Soares

text: Soares oli nuoruudessaan António de Oliveira Salazarin diktatuurin äänekäs vastustaja ja joutui toistuviin kahnauksiin viranomaisten kanssa. Hän liittyi demokraattiseen nuorisoliikkeeseen 1940-luvulla ja joutui vankeuteen ja maanpakoon. Hän toimi Portugalin pääministerinä vuosina 1976–1978 ja jälleen 1983–1985. Vuosien 1974–1975 ulkoministerikaudella hän oli neuvottelemassa silloisten Portugalin siirtomaiden itsenäisyydestä, ja pääministerikaudellaan hän johti Portugalin EY/EU-jäsenyyteen. Hän oli naimisissa näyttelijä Maria Barroson kanssa vuodesta 1949 vaimon kuolemaan vuonna 2015.


title: Mário Soares

text: Mário Soares toimi vuosina 1986–1996 Portugalin presidenttinä. Hänet on äänestetty televisiossa ("Os Grandes Portugueses") historian 12. suurimmaksi portugalilaiseksi. Myös hänen poikansa João Soares on poliitikko.


title: Mário Soares

text: Soares arvosteli Suomea solidaarisuuden puutteesta Portugalin velkajärjestelyn yhteydessä.


title: Mário Soares

text: Soares joutui ennen kuolemaansa sairaalahoitoon joulukuun puolivälissä 2016, vajosi koomaan tapaninpäivänä ja kuoli 7. tammikuuta 2017.


title: Cité de l’architecture et du patrimoine

text: Cité de l'architecture et du patrimoine on arkkitehtuurimuseo Pariisissa Ranskassa. Se on sijoitettu Palais de Chaillot'hon noin 22 000 neliömetrin tiloihin. Museo esittelee ranskalaista arkkitehtuuria 1000-luvulta 2000-luvulle. Sen rakentaminen maksoi noin 82 miljoonaa euroa, ja se vihittiin käyttöön 19. syyskuuta vuonna 2007 presidentti Nicolas Sarkozyn johdolla.


title: Maria Barroso

text: Maria de Jesus Simões Barroso Soares (2. toukokuuta 1925 Fuseta – 7. heinäkuuta 2015 Lissabon) oli portugalilainen näyttelijä, joka oli vuodesta 1949 poliitikko Mário Soaresin (presidenttinä 1986–1996) aviopuoliso. Hän oli mukana perustamassa Sosialistipuoluetta.


title: Maria Barroso

text: Barroso syntyi Fusetassa, opiskeli Lissabonissa ja työskenteli näyttelijänä Teatro Nacional D. Maria II:ssa. Hän teki lisäksi esiintymisiä useammissa Manoel de Oliveiran elokuvissa.


title: Maria Barroso

text: Barroso tuli vanhemmallakin iällään tunnetuksi aktivismillaan. Hänet nimitettiin joulukuussa 1997 Aveiron yliopiston kunniatohtoriksi.


title: Maria Barroso

text: Barroso kuoli 7. heinäkuuta 2015 lissabonilaisessa sairaalassa, jonne hän oli joutunut kaaduttuaan kotonaan kesäkuussa.


title: Christian Pander

text: Christian Pander (s. 28. elokuuta 1983 Münster Nordrhein-Westfalen, Saksa) on saksalainen jalkapalloilija, joka vuonna 2012 pelaa Hannover 96:ssa. Hänen pelipaikkansa on vasen laitapuolustaja.


title: Christian Pander

text: Hän siirtyi vuonna 2001 Schalken juniorijoukkueeseen Preußen Münsteristä. Hän oli aikaisemmin pelannut SC Nienbergen, 1. FC Gievenbeckin ja SC Greven 09 -joukkueissa.


title: Christian Pander

text: Maajoukkueessa Pander debytoi 22. elokuuta 2007 Englantia vastaan käydyssä ottelussa. Hän teki ottelun 2-1 voittomaalin vapaapotkusta Paul Robinsonin selän taakse.


title: Jerónimo de Sousa

text: Jerónimo de Sousa (s. 13. huhtikuuta 1947) on portugalilainen poliitikko. Hän on toiminut vuodesta 2004 Portugalin kommunistisen puolueen pääsihteerinä, jona häntä edelsi Carlos Carvalhas.


title: Jerónimo de Sousa

text: Sousa syntyi Louresissa. Hänet valittiin parlamenttiin jo ensimmäisillä vapailla vaaleilla neilikkavallankumouksen jälkeen 1970-luvulla. Hänet valittiin toistuvasti uudelleen, kunnes hän jätti parlamentin vuonna 1993 vain palatakseen jälleen 2002.


title: Jerónimo de Sousa

text: Jerónimo de Sousa oli kommunistien presidenttiehdokkaana vuoden 2006 vaaleissa, joissa hänelle antoi tukensa myös Ekologinen puolue Vihreät ("Partido Ecologista "Os Verdes"").


title: In Profile

text: In Profile on vuonna 2000 julkaistu Deep Purplen kokoelmalevy, joka sisältää yhtyeen jäsenten ja taustavaikuttajien haastatteluja kappalenäytteiden lomassa.


title: In Profile

text: Albumi on jaettu seuraaviin neljään osaan:


title: Portugalin asevoimat

text: Portugalin asevoimat () muodostuu maa-, meri- ja ilmavoimista. Muodollisesti asevoimien ylipäällikkönä toimii istuva presidentti, mutta käytännössä niitä johtaa Portugalin hallitus puolustusministerin kautta. Portugalin asevoimat saivat alkunsa 1100-luvulla portugalilaisten itsenäistyessä maurien ja Leónin kuningaskunnan vallasta. Ensimmäisessä maailmansodassa Saksa julisti Portugalille sodan sen internoitua satamissaan olleita saksalaisaluksia. Vuodesta 2003 lähtien asepalvelus Portugalissa on ollut vapaaehtoista. Portugali osallistuu useisiin rauhanturvaamisoperaatioihin kuten INTERFET ja UNTAET Itä-Timorilla, MINURSO Länsi-Saharassa, EUFOR Bosniassa ja KFOR Kosovossa.


title: Portugalin asevoimat

text: Portugalin siirtomaasodat "Guerra Colonial", tai "Guerra de Libertação" kuten niitä siirtomaissa kutsuttiin, puhkesivat kun nationalistiset sissiliikkeet pyrkivät itsenäisyyteen Portugalista. Sotia käytiin asevoimien ja sissiliikkeiden välillä Afrikan siirtomaissa vuosien 1961–1974 välisenä aikana. Muista eurooppalaisista siirtomaavalloista poiketen Portugali ei ollut hellittänyt otettaan siirtomaista 1950- ja 1960-lukujen aikana.


title: Portugalin asevoimat

text: Portugalin käymissä siirtomaasodissa sissejä ei onnistuttu kukistamaan, ja tyytymättömyys sotiin johti vuoden 1974 Neilikkavallankumoukseen. Asevoimien sisällä oli syntynyt salainen vasemmistoon suuntautuneiden nuorien upseerien "Movimento das Forças Armadas" -liike. Kaappaus kaatoi maata hallinneen autoritaarisen oikeistolaisen sotilasjuntan. Vallankumous oli lähes veretön ja sotilaat marssivat neilikoin koristeltujen aseiden kera kaduilla.


title: Portugalin asevoimat

text: Vuosien 1975–2007 välisenä aikana tehtiin asevoimiin merkittäviä muutoksia. Useita joukkoja on lakkautettu, koska maan luovuttua siirtomaistaan sillä ei ollut enää tarvetta ylläpitää niissä joukkojaan.


title: Portugalin asevoimat

text: Laskuvarjojoukot siirrettiin maavoimien alaisuuteen ja kommandojoukot lakkautettiin vuonna 1994. Jälkimmäiset tosin perustettiin uudelleen vuonna 2002. Molemmat aselajit yhdistettiin vuonna 2006 saman johdon alaisuuteen erikoisjoukoiksi "Operações Especiais".


title: Portugalin asevoimat

text: Maavoimien sotilaspoliisijoukot uudelleen nimettiin maavoimien poliisijoukoiksi "Policia do Exercito" ja kahden muun puolustushaaran vastaavat saivat nimet "Policia Aérea" (ilmavoimien poliisiyksiköt) ja "Policia Naval" (merivoimien poliisiyksiköt). Vuonna 1992 perustettiin Portugalin meri-ilmavoimat "Aviação Naval" tehostamaan rannikon valvontaa ja partiointia.


title: Portugalin asevoimat

text: Maan talousvaikeudet ja poliittisen tahdon puute ovat johtaneet verrattain heikosti varustettuihin asevoimiin. Asevoimien teknillistyminen on vähentänyt henkilöstöä 30 000 miehellä mutta kansainvälisesti verraten Portugalilla on miesmäärältään 74:ksi suurimmat asevoimat maailmassa. Se on suhteellisen korkea sijoitus maan kokoon verrattuna. Nykyään Portugalin asevoimissa palvelee 44 900 miestä, näistä suurin osa maavoimissa. Portugalin asevoimien tämän hetken resursseista johtuen niitä käytetään ainoastaan NATO:n ja YKn alaisissa operaatioissa. Itä-Timorissa, Kosovossa ja Afganistanissa maan joukot ovat osa suurempaa kokonaisuutta. Huolimatta aivan uusimman sotilaskaluston puuttumisesta maa osallistuu sen vastaanottamiin tehtäviin ilman rajoituksia. Modernisointiohjelma käynnistettiin "Lei de Programação Militar" -lain myötä vuonna 2002. Varusteluohjelmassa keskityttiin uusiin helikoptereihin, sukellusveneisiin, sotalaivoihin ja partioveneisiin. Sen sijaan tärkeimpinä pidettyjen maavoimien kevyiden aseiden uusiminen on kariutunut. Nykyinen hallitus on kuitenkin hankkimassa vuonna 2008 uusia taistelupanssarivaunuja.


title: Portugalin asevoimat

text: * Maavoimien kapteenit ("Capitães") ovat omassa luokassaan.


title: Portugalin asevoimat

text: ** Sotamiehen ("Soldado") arvo on vain maavoimissa.


title: Taito Vainio

text: Taito Kalevi Vainio (1. huhtikuuta 1935 Mäntsälä – 6. lokakuuta 2001 Mäntsälä) oli suomalainen harmonikkataiteilija, säveltäjä ja sovittaja.


title: Taito Vainio

text:
Vainio varttui kymmenlapsisessa perheessä. Hän soitti jo pikkupoikana harmonikkaa, mutta Viipurin musiikkiopistossa Lahdessa hänen soittimekseen osui viulu, jota hän opiskeli aina 15-vuotiaaksi saakka.
Iskelmälaulaja Oili Vainio (1940-2001) oli Taito Vainion sisko.


title: Taito Vainio

text:
Vuonna 1954 Vainio pääsi esikuvansa Viljo Vesterisen yhtyeeseen ja hänen ammattimuusikon uransa alkoi. Vuosina 1955-1958 hän oli mukana Lasse Pihlajamaan orkesterissa Pihlajamaan Pelimannit, jonka jälkeen hän perusti oman orkesterin esiintyen eri puolilla Suomea.
Ensilevynsä "Mäntsälän polkka", joka oli myös hänen oma sävellyksensä, Vainio levytti Pihlajamaan pelimanneissa 1955, jonka jälkeen hän jatkoi levytyksien tekemistä taajaan 1960-luvulle saakka. Huomattavina taltiointeina tuolta ajalta olivat "Ilta Välimerellä", "Tango Virtuoso" ja "Taitomiehen jenkka". Kaksi viimeisintä olivat hänen omia sävellyksiään, joita ovat esittäneet ja levyttäneet paljon suomalaiset harmonikkataiteilijat sen jälkeenkin. 1960-luvulla Vainio joutui monen kollegansa tavoin kokemaan harmonikkamusiikin arvostuksen romahtamisen uuden nuorisomusiikin levittäytymisen paineessa, ja hän lopetti soololevytysten tekemisen vuosikausiksi.


title: Taito Vainio

text: Vainio toimi useiden Musiikki-Fazerin vakiolaulusolistien sovittajana ja säestäjänä, tunnetuimpina Eino Grön, Veikko Lavi, Tapio Rautavaara ja Taisto Tammi. Hän oli mukana studiomuusikkona sadoilla levyillä. Sovittajana hän pyrki tunnetusti tavanomaisesta poikkeaviin sointuratkaisuihin. Vainio oli myös mukana Olavi Virran toiseksi viimeiseksi jääneellä "Häämuistojen valssi"-levytyksellä 1965.Taito Vainio soitti myös Esko Könösen kanssa kiertueita ja muutaman kappaleen äänilevyille.


title: Taito Vainio

text: Uusi tuleminen julkisuuteen tapahtui vuonna 1980, jolloin Vainio levytti kokoelman omia sävellyksiään pitkäsoitoksi, jonka jälkeen hän julkaisi kultalevyyn yltäneen soololevyn "Kultainen harmonikka" 1981. Sovitukset olivat hänen omaa käsialaansa. Tämän jälkeen hän julkaisi vielä kaksi pitkäsoittoa, jotka jäivät levy-yhtiön vaikeuksien vuoksi vähemmälle huomiolle. Hänen terveytensä alkoi myös horjua, jonka jälkeen studiotyöskentely jäi vähemmälle. Silti 1990-luvun alussa Vainio oli mukana Edward Vesalan levyllä "Ode to the death of jazz". Vuonna 1991 hän levytti (Reijo Lehtovirran kanssa) singlen Hanurini kutsu 1991. Vuonna 2008 Vainiolta julkaistiin kymmenen hänen viimeisikseen jäänyttä levytystä postuumisti yhteislevyllä Seppo Leinon kanssa. Leino ja Vainio aikoivat julkaista jo 1990-luvun lopulla yhteisen levyn, johon Vainio soitti osuutensa helsinkiläisessä studiossa ja lähetti materiaalin Leinolle. Hän kuitenkin ehti kuolla ennen levyn valmistumista vuonna 2001 ja sen julkaiseminen siirtyi.


title: Taito Vainio

text: Taito Vainio voitti harmonikansoiton Suomen mestaruuden vuosina 1956 ja 1958.


Days May Come: The 1975 Rehearsals, Volume 1 on Deep Purplen neloskokoonpanon kesäkuussa 1975 nauhoitetuista harjoituksista koottu albumi.


1420 Beachwood Drive: The 1975 Rehearsals, Volume 2 on jatkoa Deep Purplen Mark 4-kokoonpanon (Bolin, Coverdale, Hughes, Lord, Paice) kesäkuun 1975 harjoituksille.


Saints and Soldiers – pyhimyksiä ja sotilaita on yhdysvaltalainen sotaelokuva, jonka tapahtumat sijoittuvat Ardennien taistelun aikoihin. Elokuva julkaistiin vuonna 2003. Sen ohjasi Ryan Little, ja sen on käsikirjoittanut Matt Whitaker, Geoffrey Panosin tarinan pohjalta.


title: Saints and Soldiers – pyhimyksiä ja sotilaita

text: Elokuvan päärooleja näyttelevät Corbin Allred, Alexander Polinsky, Kirby Heyborne, Larry Bagby ja Peter Asle Holden. Tarinan päähenkilöinä on neljä amerikkalaista sotilasta, jotka selviytyvät Malmedyn verilöylystä.


title: Listen, Learn, Read On

text: Listen, Learn, Read On on Deep Purplen kuuden cd:n ja kirjasen sisältävä kokoelmaboksi vuosilta 1968-1976. Se sisältää myös yhtyeen ensimmäisen toimintakauden (1968–1976) jäsenten Purplea edeltävien yhtyeiden kappaleita.


title: Taistelu Ardenneilla

text: Taistelu Ardenneilla ("Battle of the Bulge", 1965) on amerikkalainen sotaelokuva, joka kertoo Ardennien taistelusta.


title: Taistelu Ardenneilla

text: Elokuvan on ohjannut Ken Annakin ja siinä näyttelevät mm. Henry Fonda, Robert Shaw, Robert Ryan, Dana Andrews, George Montgomery, Charles Bronson ja Telly Savalas. Yhdysvaltojen presidentti ja sodan aikana liittoutuneiden ylipäällikkönä toiminut Dwight D. Eisenhower haukkui elokuvan sen silmiinpistävien historiallisten epätarkkuuksien johdosta.


title: Taistelu Ardenneilla

text: Elokuva sisältää dramatisoidun kohtauksen Malmedyn verilöylystä.


title: Taistelu Ardenneilla

text: "Video-oppaassa" vuodelta 1994 Asko Alanen kutsuu elokuvaa massiiviseksi ja pakokaasunkatkuiseksi panssaribaletiksi ja antaa sille kolme tähteä viidestä, mikä vastaa sanallista arviota ”hyvä”.


title: Onni Laihanen

text: Onni Laihanen (16. kesäkuuta 1916 – 23. huhtikuuta 1956) oli suomalainen harmonikansoittaja, säveltäjä ja tanssimuusikko. Hän soitti mm. kuuluisassa Dallapé-orkesterissa. Hänen kuuluisin sävellyksensä on "Rantakoivun alla" vuodelta 1938.


title: Onni Laihanen

text: Laihanen voitti Suomen harmonikkamestaruuden vuosina 1941,1942, 1943 ja 1945. Hän muutti Yhdysvaltoihin vuonna 1947. Hän kuoli sydänhalvaukseen vain 39-vuotiaana vuonna 1956. Laihanen käytti salanimeä "Inno L."


title: Kurikan kirkko

text: Kurikan kirkko on vuosina 1845–1847 rakennettu kirkko Kurikan keskustassa. Rapattu tiilikirkko on suunniteltu Yleisten rakennusten intendentinkonttorissa, mutta kirkon rakentaja Erkki Kuorikoski teki muutoksia hyväksyttyihin suunnitelmiin. Rakennusta on korjattu monesti, viimeisin korjaus on toteutettu vuosien 1987–1990 aikana. Silloin kirkko korjattiin sekä ulkoa että sisältä ja muun muassa värityksessä palattiin alkuperäisiin väreihin.


title: Kurikan kirkko

text: Kirkon katossa lukee ”Keisari Nicolai I:sen aikana, on tämä Herran Huones Rakettu W: 1847. Erik Kuorikoskelta.” Kirkossa on yhteensä 1 000 istumapaikkaa. Alttaritaulu on kaksiosainen, osat kuvaavat ehtoollisen asettamista ja ristiinnaulitsemista. Alttaritaulun tekijä on Johan Zacharias Blackstadius ja se on vuodelta 1857.


title: Kurikan kirkko

text: Rakennus on muodoltaan sisäviisteinen tasavartinen ristikirkko. Sen keskiosassa on suuri lanterniiniin päättyvä kupoli kahdeksankulmaisen attikakerroksen yläpuolella.


title: Kurikan kirkko

text: Kirkon edustalla sijaitseva puinen jalasjärvisen Salomon Köhlströmin suunnittelema kellotapuli on kirkkoa vanhempi, se valmistui vuonna 1794. Toinen tapulin kahdesta kellosta on vuodelta 1704.


title: Kurikan kirkko

text: Kurikan kirkkomaata kiertää kivimuuri. Kirkkopihalla sijaitsevan sankaripatsaan on suunnitellut kuvanveistäjä Lauri Leppänen vuonna 1949.


title: Kauhajoen seurakunta

text: Kauhajoen seurakunta () kuuluu Suomen evankelis-luterilaisen kirkon Lapuan hiippakunnan Kauhajoen rovastikuntaan.


title: Kauhajoen seurakunta

text:
Kauhajoki kuului alkujaan Ilmajoen emäseurakuntaan. Kauhajoella tiedetään olleen "kappelitupa" jo vuonna 1584. Kauhajoesta tehtiin oma saarnahuonekunta vuonna 1624 ja kappeli kolme vuotta myöhemmin. Omaksi kirkkoherrakunnakseen Kauhajoki erotettiin muodollisesti vuonna 1858 mutta käytännössä erotus toteutui vasta 1892. Kauhajoen Aronkylään saatiin oma Alapään rukoushuonekunta vuonna 1923. Kauhajoen kirkonkylän lisäksi seurakuntalaisille rakennettiin sivukirkot Nummijärvelle (1934) ja Kauhajärvelle (1951).
Kenraali Usakovin määräyksestä syyskuun 1. päivänä vuonna 1808 venäläiset sotajoukot polttivat Kauhajoella sekä kirkon että pappilan. Kauhajoen seurakunnan kirkkoherrana toimii Jouko Ala-Prinkkilä, joka on toiminut tehtävässä vuodesta 2001 lähtien.


title: Sydänhalvaus

text: Sydänhalvaus eli sydämenpysähdys on sydämen pysähtymisestä johtuva äkkikuolema. Syynä voi olla sydäninfarkti tai paha rytmihäiriö eli nk. kammiovärinä. Termi sydänhalvaus on epätäsmällinen, ja sen käyttö on vähentynyt.


title: Olipa kerran löytöretket

text: Olipa kerran löytöretket ("Il était une fois... les Explorateurs") on Albert Barillén kuudes Olipa kerran...-animaatiosarja, joka valmistui vuonna 1997.


title: Olipa kerran löytöretket

text: Suomenkielisissä rooleissa ovat Ossi Ahlapuro, Eija Ahvo, Pekka Autiovuori, Veikko Honkanen, Rainer Kaunisto, Tarja Keinänen, Jarmo Koski, Heikki Määttänen, Voitto Nurmi, Heikki Sankari ja Jukka Voutilainen. Tunnusmusiikin laulaa Eija Ahvo.


title: Olipa kerran keksijät

text: Olipa kerran keksijät ("Il ètait une fois... Les Découvreurs") on Albert Barillén ohjaama ranskalainen Olipa kerran... animaatiosarja, joka valmistui vuonna 1994.


title: Olipa kerran keksijät

text: Suomenkielisissä rooleissa ovat Ossi Ahlapuro, Eija Ahvo, Pekka Autiovuori, Markku Huhtamo, Jarmo Koski, Heikki Määttänen, Kaija Pakarinen, Markku Riikonen, Tommi Rinne ja Timo Torikka. Tunnusmusiikin laulaa Eija Ahvo.


title: The Coffinshakers

text: The Coffinshakers on ruotsalainen kauhuhenkistä countrymusiikkia esittävä, nykyisin viisihenkinen yhtye. Yhtye on perustettu vuonna 1995 alun perin laulaja-kitaristi Rob Coffinshakerin projektina.


title: Peliko

text: Peliko on Oy Martinex Ab:n omistama suomalainen pelivalmistaja. Pelikon kuuluisimpia pelejä ovat muun muassa Kari Mannerlan luomat Afrikan tähti- ja Inkan aarre -lautapelit sekä Pekka-pelikortit. Peliko-nimellä yhtiö sai alkunsa vuonna 1985, mutta pelien valmistuksen historia ulottuu 1940-luvulle saakka.


title: Peliko

text: Yhtiön tuotantotilat sijaitsevat Raisiossa.


title: Pihla Viitala

text: Pihla Viitala (s. 30. syyskuuta 1982 Helsinki) on suomalainen näyttelijä. Hän on näytellyt Suomen lisäksi myös ulkomailla, muun muassa Norjassa ja Yhdysvalloissa.


title: Pihla Viitala

text: Viitala opiskeli näyttelemistä Teatterikorkeakoulussa.


title: Pihla Viitala

text: Yksi Viitalan merkittävimmistä rooleista oli naispääosa Aku Louhimiehen Suomen sisällissodasta kertovassa elokuvassa "Käsky" (2008). Viitala oli naispääosassa myös televisioelokuvassa "Sanaton sopimus" ja televisiosarjassa "Lemmenleikit". Viitala näytteli myös tammikuussa 2009 ensi-iltansa saaneessa "Rööperissä". Vuonna 2009 European Film Promotionin tuomaristo palkitsi Viitalan Shooting Stars -palkinnolla. Keväällä 2011 ensi-iltansa sai lyhytelokuva "Elma ja Liisa", jonka Viitala on ohjannut ja käsikirjoittanut ystävänsä, näyttelijäkollegansa Pamela Tolan kanssa. Parivaljakko myös näyttelee elokuvassa pääosia.


title: Pihla Viitala

text: Viitala on työskennellyt myös ulkomailla. Vuoden 2011 alussa hän muutti Ateenaan kreikkalaisen "Red Sky" -elokuvan kuvauksia varten, mutta jäi asumaan sinne vielä elokuvan valmistumisen jälkeenkin. Hänellä oli rooli norjalaisessa komediasarjassa "Hellfjord", jota esitettiin Norjan televisiossa syksyllä 2012. Yhdysvalloissa Viitala näytteli Paramountin tuottamassa elokuvassa "" (2013). Vuonna 2013 hänellä oli alun perin rooli myös yhdysvaltalaisessa televisiosarjassa "Mob City", josta hän kuitenkin vetäytyi. Viitala näyttelee sarjassa Mustat lesket Veera Joentietä, yhtä päähenkilöistä.


title: Pihla Viitala

text: Viitala kävi Helsingin ranskalais-suomalaisen koulun lukion ja vietti vuoden vaihto-oppilaana Ranskan Reimsissä. Hän soitti pitkään alttoviulua.


title: Pihla Viitala

text: Viitala oli naimisissa muusikko Kerkko Koskisen kanssa vuosina 2004–2008. Viitalan ja hänen saksalaisen miehensä esikoistytär Astrid syntyi marraskuussa 2012. Viitalan serkku on näyttelijä Rebecca Viitala.


title: Paul Norrback

text: Paul Leander Norrback (19. elokuuta 1930 Karijoki – 1. huhtikuuta 1995 Karijoki) oli suomalainen harmonikkataiteilija ja säveltäjä. Hän oli uraa uurtava konserttimusiikille omistautunut harmonikkataiteilija, joka saavutti kansainvälistä huomiota sekä Pohjois-Amerikassa että Neuvostoliitossa 1950-luvulla. Hänen uransa jäi kuitenkin varsin lyhyeksi terveydellisistä syistä. Norrbackin tunnetuin sävellys on valssi ”Varisevat lehdet”, jonka hän sävelsi 16-vuotiaana vuonna 1946.


title: Paul Norrback

text: Norrback syntyi Karijoella Myrkyn kylässä Tilda Elina (o.s. Niemi, 1897–1968) ja Leander Norrbackin (1904–1968) nelilapsiseen musiikkiperheeseen. Hän sai jo nelivuotiaana ensikosketuksen harmonikkaan isänsä opastuksella. Isä Leander oli 1920–1940-lukujen tunnetuimpia suomalaisia harmonikansoittajia. Myös hänen vanhempi sisarensa Maire innostui instrumentista. Leander Norrback alkoi määrätietoisesti kasvattaa pojastaan harmonikkataiteilijaa jo varhain, ja nuori Paul saattoi harjoitella harmonikansoittoa päivittäin viisi tai kuusikin tuntia. Isä järjesti Paulille myös musiikin teorian opetusta eteläpohjalaisen kirkkomuusikon Toivo Alangon johdolla.


title: Paul Norrback

text: Paul Norrback esiintyi yleisölle ensimmäisen kerran kahdeksanvuotiaana Teuvalla Perälän työväentalolla. Leander Norrback alkoi järjestää konsertteja poikansa kanssa, ja Paul esiintyi muun muassa Vaasassa 8-vuotiaana. Esiintyminen sai myönteisiä lehtiarvosteluja ja toi näin hänen läpimurtonsa lapsitähtenä. Ohjelmistossa oli ahkeran harjoituksen tuloksena niin tasokkaita kappaleita, että Paulia alettiin pitää musiikin ihmelapsena. Hän oli mukana myös isänsä tanssiorkesterissa.


title: Paul Norrback

text:
Paul Norrback osallistui ensimmäisiin harmonikansoiton Suomen mestaruuskilpailuihinsa vuonna 1944. Hän sijoittui kilpailussa seitsemänneksi mutta voitti samana vuonna Pohjanmaan harmonikansoiton mestaruuskilpailun. Samana vuonna Paul aloitti konserttikiertueet yhdessä Leander Norrbackin, Maire Norrbackin ja Mauri Koivuniemen kanssa. Viikon aikana saattoi olla kuusikin konserttia, joiden päätteeksi soitettiin usein tanssit. Konserttiosiossa Paul soitti enimmäkseen klassista musiikkia. Hän tahtoi opiskella enemmän musiikin teoriaa ja jatkoi 1946 musiikkiopintoja Vaasan konservatoriossa. Harmonikan ohella Norrbackin opiskeluinstrumenttina oli piano. Hän alkoi myös säveltää varsin varhain ja valssi ”Varisevat lehdet” syntyi syksyllä 1946. Paul Norrback esiintyi Vaasan Orkesterin kevätkonsertin solistina 1947, mitä Matti A. Pohjolan mukaan pidettiin tuona aikana ”suhteellisen ennakkoluulottomana”.
Norrbackin mielenkiinto suuntautui ensisijaisesti konserttimusiikkiin, ja hänestä tulikin instrumenttinsa uranuurtaja tällä alueella. Norrback sijoittui 1947 toisissa harmonikansoiton Suomen mestaruuskilpailuihissaan toiseksi ja voitti ensimmäisen mestaruutensa vuotta myöhemmin. Kilpailuvoiton siivittämänä Norrbackille avautui mahdollisuus lähteä konserttimatkalle Yhdysvaltoihin ja Kanadaan huhtikuussa 1949. Konserttikiertueen managerina Yhdysvalloissa toimi baritonilaulaja Laurie (Lauri) E. Laine, joka oli aiemmin toiminut muun muassa Onni Laihasen konserttien järjestäjänä ja solistina. Norrback konsertoi jo matkalla "M/S Gripsholm" -laivalla 3. toukokuuta, ja ensimmäinen konsertti Yhdysvalloissa oli 10. toukokuuta 1949 Brooklynin Suomalaisessa haalissa. Ensimmäinen konserttikiertue käsitti yhteensä 86 julkista konserttia. Jäähyväiskonsertti pidettiin 5. joulukuuta New Yorkissa Imatran suomalaishaalissa. Norrbackille oli suunniteltu tätäkin laajempaa kiertuetta, muun muassa Kaliforniaan, mutta hänen oli palattava Suomeen varusmiespalvelusta suorittamaan, koska hänelle ei myönnetty lykkäystä. Konsertit olivat saaneet runsaasti kiittäviä arvosteluja erityisesti amerikan- ja kanadansuomalaisissa lehdissä. Myös Pietro Deiro oli vieraillut ainakin kahdessa konsertissa Norrbackin oltua tähän yhteydessä.


title: Paul Norrback

text: Norrback suoritti varusmiespalveluksensa Hämeenlinnassa radiosähköttäjänä. Hänen sähkötysnopeutensa oli 120 merkkiä minuutissa, mikä pysyi pitkään komppanian ennätyksenä. Hän voitti toisen harmonikansoiton Suomen mestaruutensa marraskuussa 1950 ja kolmannen vuonna 1951. Norrback oli Suomen Harmonikansoittajain Liiton perustajajäseniä vuonna 1952. Hän vieraili myös suhteellisen usein Helsingissä 1950-luvun alussa ennen toista Pohjois-Amerikan kiertuetta, muun muassa Radio-orkesterin solistina Nils-Eric Fougstedtin johdolla.


title: Paul Norrback

text: Norrback lähti toiselle Pohjois-Amerikan konserttikiertueelle vuonna 1952. Managerina toimi jälleen Laurie E. Laine, joka oli ollut pitkään kirjeenvaihdossa etenkin Leander Norrbackin kanssa kiertueen järjestämiseksi. Kiertue kesti tällä erää aina vuoteen 1956 saakka eri puolilla Yhdysvaltoja ja Kanadaa. Norrback esiintyi myös useita kymmeniä kertoja sekä radiossa että televisiossa ja teki useita levytyksiä. Norrback antoi vuosina 1952–1956 Pohjois-Amerikassa kaikkiaan noin 400 konserttia, ja hänen arvostelumenestystään luonnehdittiin ainutlaatuiseksi. American Accordionists’ Association myönsi 1954 Norrbackille kansainvälisesti ansioituneimman harmonikkataiteilijan vuosittaisen diplomin. Hän palasi Suomeen loppukesällä 1956. Maineen ja kokemuksen karttumisesta huolimatta kiertueet eivät kuitenkaan olleet taloudellisesti odotetunlaisia menestyksiä. Manageri ei ollut paras mahdollinen, eikä Norrback omien sanojensa mukaan saanut koskaan rojalteja Yhdysvalloissa tehdyistä levytyksistään. Norrback oli paluumatkallaan matkustajana "M/S Stockholmilla" sen törmätessä matkustajalaiva "SS Andrea Doriaan".


title: Paul Norrback

text:
Kotiin palattuaan Paul Norrback aloitti Suomessa konserttikiertueet, joissa Leander Norrback toimi konserttien organisaattorina. Kiertueita varten perustetussa Paul Norrbackan yhtyeessä soittivat myös Leander Norrback, Maire Norrback sekä Paulin serkut Tauno Niemi ja Gösta Engvall. Konsertti-illat olivat totuttuun tapaan kaksijakoisia, etenkin maakunnissa. Ensimmäinen osa koostui klassisesta konserttimusiikista ja toinen osa tanssimusiikista. Kaupungeissa Norrback saattoi tosin keskittyä konserttimusiikin esittämiseen. Matti A. Pohjolan mukaan Norrbackin yhtyettä pidettiin maakunnissa usein ”liian taiteellisena” laajan yleisön makuun, eikä maaseutupaikoilla pidetyistä esiintymisistä juurikaan uutisoitu. Norrback konsertoi kuitenkin myös Helsingissä ja tärkeimmissä maakuntakaupungeissa ja saavutti kaupunkiyleisöltä ja lehtien musiikkiarvostelijoilta myönteistä palautetta.
Vuonna 1957 Norrback teki matkan musiikkifestivaaleille Moskovaan. Hän voitti kultamitalin siellä pidetyissä kansainvälisissä harmonikkakilpailuissa. Hän levytti pitkäsoittolevyn, joka koostui hänen omista sävellyksistään ja muun muassa Domenico Scarlattin musiikista. Hän sai myös tilaisuuden esiintyä televisiossa. Neuvostoliiton-matkan takia Norrbackilta evättiin jatkossa pääsy Yhdysvaltoihin, ja esiintymisiä oli siitä lähtien jatkettava pääosin Suomessa.


title: Paul Norrback

text: 1960-luvun alkupuolella Norrback teki yhteistyötä muun muassa kapellimestari Mikko von Deringerin kanssa ja tuotti musiikkiohjelmia Yleisradioon. He tekivät myös yhteistyötä Norrbackin musiikin levyttämisessä.


title: Paul Norrback

text: Suomen markkinat olivat niukat konserttimusiikkiin keskittyvälle harmonikkataiteilijalle. Hänellä oli myös vaikeuksia löytää kustantajia sävellyksilleen, joita pidettiin liian taiteellisina. Mikko von Deringerin mukaan niin sanotun rautalankamusiikin voimakas esiinnousu muutti kustantajien asenteita eikä varsinkaan klassiselle harmonikkamusiikille katsottu löytyvän markkinoita. Paul Norrback alkoi vetäytyä julkisuudesta 1960-luvun puolivälin jälkeen. Hän vieraili vuonna 1966 sisartensa Mairen ja Leilan luona Ruotsissa ja konsertoi Köpingissä. Konsertti oli menestys ja sen myötä tuli myös uusia konserttitarjouksia. Norrback matkusti kuitenkin yllättäen takaisin Suomeen ja kotiinsa Karijoen Myrkkyyn. Hän kieltäytyi myös Helsingistä tulleista radiosoittotarjouksista. Omien sanojensa mukaan hän tunsi ”soittaneensa liikaa”.


title: Paul Norrback

text: Norrback masentui ja sairasteli ja eli hiljaiseloa 1980-luvulle saakka. Norrbackille myönnettiin valtion taiteilijaeläke 1976, ja hän sairastui diabetekseen vuonna 1979. Loppuaikoinaan hän suostui esiintymään muutamia kertoja. Vuonna 1977 Norrback esiintyi pitkän hiljaisen kauden jälkeen Sata-Häme Soi -musiikkijuhlilla Ikaalisissa, Ilmajoen musiikkijuhlilla sekä Eteläpohjalaisissa speleissä. Hän jatkoi kuitenkin säveltämistä, joskin sävellykset jäivät pääosin julkaisematta nuottikustantajien keskittyessä edelleen viihteelliseen harmonikkamusiikkiin. Paul Norrbackin kunniaksi järjestettiin 50-vuotisjuhlakonsertti Karijoella 19. elokuuta 1980.


title: Paul Norrback

text: Paul Norrback seurusteli vuodesta 1964 saakka Helmi Mirjami Sulkkon kanssa, ja he avioituivat 18. lokakuuta 1970. Norrbackin vanhempien sairasteltua ja menehdyttyä vuonna 1968 Norrbackit asuivat jonkin aikaa Kristiinankaupungissa, kunnes muuttivat takaisin Karijoen Myrkkyyn kesällä 1972. Paul Norrback vietti suhteellisen hiljaista, jopa eristäytynyttäkin elämää.


title: Paul Norrback

text: Paul Norrback soitti pianoharmonikkaa aikana, jolloin viisirivinen näppäinharmonikka oli yleisempi soitin Suomessa. Hänen soittotyylinsä oli jo lapsuudesta alkaneen määrätietoisen harjoittelun tulosta. Norrbackin tyyliä on kuvattu muun muassa kepeäksi, ”vain aavistuksenomaisesti koskettavaksi” ja ”määrätietoisen rytmikkäästi eteneväksi”. Vaikka Norrbackin on väitetty edustaneen soittotyyliltään ”amerikkalaista koulukuntaa”, Matti A. Pohjolan mukaan Norrback oli saanut vaikutteita isänsä kautta suoraan 1910-luvulla Suomessa vaikuttaneista italialaisista kiertävistä harmonikansoittajista ja heidän soittoperinteestään. Norrbackin soittotyyli oli saanut jo suhteelliseen vakiintuneen muotonsa 1940-luvulla ensimmäisen Suomen mestaruusvoiton aikoihin; ennen ensimmäistä Yhdysvaltain kiertuetta. Norrbackille tärkeintä ohjelmistoa oli taidemusiikki, jonka parissa hänen tekniset ja ilmaisulliset valmiutensa pääsivät parhaiten oikeuksiinsa.


title: Paul Norrback

text: Norrbackin soittotyyli saavutti eniten vastakaikua taidemusiikista kiinnostuneen yleisön ja kriitikoiden parissa, jotka olivat valmiita hyväksymään harmonikan konserttimusiikki-instrumenttina tai vähintäänkin kiinnostuneita soittimen mahdollisuuksista. Taiteelliset ohjelmistovalinnat nakersivat kuitenkin Norrbackin kansansuosiota, vaikka hänen tekniset taitonsa tunnustettiin myös maakunnissa ja kansanomaisemman musiikkimaun omaavan yleisön parissa. Kanadansuomalainen lehtikirjoittaja George Harold totesi erään Norrbackin Kanadassa pidetyn konsertin sisältäneen hieman liian vähän ”saapasvarsimusiikkia” ja liikaa ”taidelurituksia”. Myös suomalainen maaseutuyleisö piti Norrbackin ohjelmistovalintoja ja soittoa liian ”konstailevana” ja ”taiteellisena”.


title: Paul Norrback

text: Italialaissyntyinen, yhdysvaltalainen harmonikkapedagogi Theodore Pezzola puolestaan ylisti Norrbackin teknisiä taitoja ja arvioi niiden olevan maailman kärkitasoa. Norrbackin soiton musikaalisuutta, vapautuneisuutta ja luonnollisuutta korostettiin useissa konserttiarvioissa. Norrbackin voitettua CBS:n järjestämän kansainvälisen musiikkikilpailun Kanadassa vuonna 1953 hänen tekniikkaansa ja hienostunutta musikaalisuuttaan verrattiin jopa kitaristi Andrés Segoviaan ja Norrbackista alettiin käyttää yleisesti lisänimeä ”Harmonikan Segovia”.


title: Paul Norrback

text:
Paul Norrback teki hieman yli sata levytystä. Hän on levyttänyt omia sävellyksiään ja klassisia teoksia Suomen lisäksi Yhdysvalloissa, Kanadassa ja Neuvostoliitossa. Matkojensa pohjalta Norrback tutustui italialais-yhdysvaltalaisen harmonikkaklassikon Pietro Deiron sävellyksiin ja sovituksiin ja teki niitä tunnetuksi Suomessa.
Norrback on säveltänyt yli kaksisataa sävellystä, joista valtaosa on julkaisematta. Niistä levytettyjä on runsas viisikymmentä. Hänen tunnetuin sävellyksensä on ”Varisevat lehdet”, jonka hän teki vain 16-vuotiaana katsellessaan lehtien putoamista. Norrbackin oman ensilevytyksen julkaisi levy-yhtiö Rytmi vuonna 1952, ja Reino Helismaan sanoittama laulettu versio ilmestyi vuonna 1957 Matti Louhivuoren ja Kalevi Nyqvistin esittämänä. Kappale on harmonikkakilpailujen vakio-ohjelmistoa ja suomalaisen harmonikkamusiikin klassikoita. Taidemusiikin osalta Norrbackin pääteoksiin kuuluvat "Scherzo" ja Etydisarja, joita on hänen itsensä lisäksi esittänyt muun muassa Matti Rantanen. 1970-luvun lopulla syntyi vielä kolmiosainen "Concertino".


title: The Early Years (Deep Purplen albumi)

text: The Early Years on kokoelma Deep Purplen ensimmäisen kokoonpanon materiaalista. Albumi sisältää uusia miksauksia ja versioita kappaleista.


title: Josef Adam Joakim Pippingsköld

text: Josef Adam Joakim Pippingsköld (5. marraskuuta 1825 Lemu – 12. maaliskuuta 1892 Helsinki) oli suomalainen lääkäri ja professori. Hän väitteli Helsingin yliopistossa vuonna 1860, ja hänet nimitettiin synnytysopin dosentiksi 1861. Vuosina 1870–1886 hän toimi Helsingissä lapsenpäästöopin ja lastentautien klinikan professorina. Pippingsköld oli ensimmäisiä, jotka ottivat vakavasti Ignaz Semmelweisin löydöt lapsivuodekuumeen tarttuvuudesta, ja hän korosti hygieniaa sairaalassa. Tämän ansiosta kuolleisuus lapsivuodekuumeeseen pieneni dramaattisesti.


title: Josef Adam Joakim Pippingsköld

text: Pippingsköld oli aatelissäädyn valtiopäivämies vuosina 1863–1885 ja yliopiston vararehtori 1882–1884. Hänestä tuli valtioneuvos vuonna 1888.


title: Josef Adam Joakim Pippingsköld

text: Pippingsköld oli kiinnostunut lääketieteen lisäksi fysiikasta, ja testamentissaan hän lahjoitti varat soveltavan fysiikan oppituoliin Helsingin yliopistolle.


title: Olipa kerran planeetta Maa

text: Olipa kerran planeetta Maa () on Albert Barillén ohjaama ranskalainen animaatiosarja, joka ilmestyi vuonna 2008. Sarja käsittelee muille "Olipa kerran..." -sarjoille uskolliseen tapaan maailmaa, tällä kertaa maapalloa uhkaavien globaalien luonnonkatastrofien näkökulmasta. Sarja jäi myös Albert Barillén viimeiseksi ohjaustyöksi.


title: Olipa kerran planeetta Maa

text: Piirrostyyli eroaa huomattavasti aiemmista osista; siihen on vaikuttanut länsimaissa jalansijaa tehnyt japanilainen piirrostyyli. Mukana on myös ensimmäistä kertaa tietokoneanimaatiota.


title: Suvanto (täsmennyssivu)

text: Suvanto voi tarkoittaa seuraavia:


title: Penisrengas

text: Penisrengas () on seksiväline, joka asetetaan peniksen juureen parantamaan erektiokykyä. Rengas hidastaa veren virtaamista pois peniksestä, mikä pitää erektiota yllä pidempään. Penisrengasta voidaan pitää joko pelkästään peniksen tai peniksen ja kivespussin ympärillä. Erityisiä kivesrenkaita käytetään erikseen. Penisrenkaita voidaan valmistaa monista materiaaleista. Useimmiten renkaat ovat nahkaa, kumia tai silikonia. Myös metallisia penisrenkaita löytyy. Joissain penisrenkaissa on myös vibraattori.


title: Penisrengas

text: Penisrengasta voi käyttää erektiohäiriöstä tai muuten heikosta erektiosta kärsivä mies, siinä missä sitä käytetään myös seksivälineenä suuremman nautinnon tavoitteluun. Erektiohäiriöstä kärsivän tulee ensin käyttää penispumppua erektion aikaansaamiseksi ennen penisrenkaan asettamista.


title: Brysselin kaupunki

text: Brysselin kaupunki (, ) on yksi Brysselin alueen 19 kunnasta. Kunnassa on 168 230 asukasta (2012) ja sen pinta-ala on 32,61 km².


title: Brysselin kaupunki

text: Belgian perustuslain (§ 194) mukaan Brysselin kaupunki on Belgian pääkaupunki, mutta käytännössä pääkaupunkina toimii koko Brysselin alue.


title: Pertti Tiainen

text: Pertti Pellervo Tiainen (s. 15. marraskuuta 1954 Sysmä) on entinen suomalainen kestävyysjuoksija. Parhaiten hän menestyi maratonilla.


title: Pertti Tiainen

text: Ateenan EM-kisoissa 1982 Tiainen sijoittui maratonilla neljänneksi ajalla 2.16.27. Helsingin MM-kisoissa 1983 hän juoksi ennätysajallaan 2.12.11 sijalle 14. Hänen aikansa on edelleen nopein suomalaisen arvokilpailuiden maratonilla juoksema aika. Los Angelesin olympialaisissa Tiaisen sijoitus oli 27. Vuonna 1981 hän voitti viimeiseksi jääneen maratonin Pohjoismaiden-mestaruuskilpailun, joka oli samalla SM-kilpailu.


title: Oberschütze

text: Ensimmäisenä arvoa käytti Baijerin armeija 1800-luvun lopulla. Reichswehr otti sen käyttöön 1920, ja sen tarkoitus oli antaa tunnustusta niille ansioituneille sotilaille, joilla ei katsottu olevan kykyjä Gefreiterin eli korpraalin arvoon.


title: Oberschütze

text: Rauhan ajan Wehrmachtissa Oberschütze myönnettiin yleensä puoli vuotta palvelleelle Schützelle, sotamiehelle. Arvo ei ollut käytössä lokakuusta 1934 lokakuuhun 1936. Toisen maailmansodan aikana arvo otettiin käyttöön maavoimien lisäksi ilmavoimissa. Pääosin arvo myönnettiin yhä niille, joiden ei odotettu nousevan ali- tai toimiupseereiksi. Myös Waffen-SS käytti sitä omalla nimikkeellään SS-Oberschütze, mutta Allgemeine-SS käytti Oberschützen sijasta arvoa SS-Obermann. Waffen-SS:n kuuluneen arvon haltijan kaulusmerkit olivat samanlaiset kuin tavallisen SS-Schützen, mutta arvojen erottamiseksi Oberschützellä oli hihassaan pieni ruusuke.


title: Candyman

text: Candyman on vuonna 1992 ensi-iltansa saanut kauhuelokuva. Elokuvan ohjasi Bernard Rose ja pääosissa ovat Virginia Madsen ja Tony Todd.


title: Candyman

text: Elokuva kertoo Helenistä, joka kuulee urbaanilegendan Candymanista, koukkukätisestä murhaajasta, joka ilmestyy kun lausuu hänen nimensä viisi kertaa peilin edessä. Aluksi Helen pitää tätä vain huhuna, mutta leikkimielessä kokeilee tätä ystävänsä Bernadetten kanssa. He lausuvat nimen peilin edessä viisi kertaa, mutta mitään ei tunnu tapahtuvan. Samalla alkaa raakojen murhien sarja ja Helen saa karvaasti huomata, ettei legenda Candymanista olekaan pelkkää huhupuhetta.


title: Candyman

text: "Video-oppaassa" vuodelta 1994 Bello Romano sanoo elokuvaa älykkääksi ja tyylikkääksi ja antaa sille neljä tähteä viidestä, mikä vastaa sanallista arviota ”erinomainen”.


title: Yön silmät

text: Yön silmät ("The Hills Have Eyes") on vuonna 1977 ensi-iltansa saanut kauhuelokuva. Elokuvan ohjasi ja käsikirjoitti Wes Craven. Elokuvalle on tehty myös jatko-osa "The Hills Have Eyes 2" (1985). Yön silmät -elokuvasta on tehty myös uudelleenfilmatisointi The Hills Have Eyes (vuoden 2006 elokuva), jolle on ilmestynyt myös jatko-osa The Hills Have Eyes 2.


title: Yön silmät

text: Elokuva kertoo lomalle lähtevästä Carterin perheestä, mukanaan perheen tytär aviomiehensä kanssa. Matkalla "Big Bob" Carter saa idean, että he oikaisisivat autiomaan poikki. Perhe jää jumiin keskelle autiomaata auton renkaiden puhjettua yhtä aikaa. Pian Carterit huomaavat, että kukkuloilla asuu kannibaaliperhe.


title: Yön silmät

text: "Video-oppaassa" vuodelta 1994 Kari Salminen sanoo "Yön silmiä" nykyaikaisen kauhu- ja eksploitaatioelokuvan kuihtumattomaksi klassikoksi ja antaa sille täydet viisi tähteä. "VideoHound’s Golden Movie Retriever" on täysin päinvastaista mieltä ja antaa elokuvalle tähtien sijasta alimman arvosanansa ”Woof!”.


title: The Hills Have Eyes

text: The Hills Have Eyes voi tarkoittaa:


title: Samurai Jack

text: Samurai Jack on Genndy Tartakovskyn luoma erikoisella piirrostyylillä varustettu animaatiosarja, joka kertoo tarinaa tulevaisuuteen vangitusta samuraista. Sarja palkittiin muun muassa Emmyllä parhaana piirrossarjana.


title: Samurai Jack

text: Samurai Jackin jaksoja luotiin vuosina 2001–2004 52 kappaletta 24 minuutin jaksoa. Esityskausia syntyi neljä kappaletta. Sarjan tarinat vaihtelivat synkistä aina eeppisiin, sekä koomisiin kertomuksiin. Tyypillisesti jaksot kuitenkin käsittelivät Samurain etsiessä portaalia, palatakseen takaisin omaan aikaansa. Sarjassa esiintyneet useat taistelukohtaukset muistuttavat vanhojen samuraielokuvien kohtia ja lisäksi ohjelma kykeni omalla tavallaan esittämään kaiken toiminnan, jossa viholliset kokivat kohtalokkaita seurauksia. Koska Yhdysvalloissa televisiossa esitettävien lastenohjelmien väkivaltaisuus on erittäin rajoitettua sarjan tekijät loivat suurimman osan Samurai Jackin viholliset hirviöiksi, muukalaisolennoiksi ja roboteiksi, jotka veren sijasta vuodattivat limaa, mönjää tai jotain epämääräistä nestettä.


title: Samurai Jack

text: Yhdysvalloissa sarjaa esitti Cartoon Network, kuten myös Suomessa ja lisäksi sitä esitti Subtv.


title: Samurai Jack

text: Tammikuussa 2009 IGN-sivuston laatiman sadan parhaan animaatiosarjan listan mukaan Samurai Jack oli sijalla 43.


title: Samurai Jack

text: Sarjan keskeisin hahmo on Samurai Jack, joka syntyi Japanissa muinaisajalla. Samoihin aikoihin pahuuden olento nimeltä Aku vapauduttuaan vankilasta alkoi pian vallata maailmaa itselleen. Jack lähetettiin opiskelemaan eri taitoja ulkomaille, jotta hän voisi kukistaa Akun. Vuosia kestäneen harjoittelun päätteeksi Jack palasi takaisin kotimaalleen, jossa Jack kohtasi Akun. Taistelun aikana Aku ehti siirtää Jackin tulevaisuuteen ennen lopullista ratkaisua.


title: Samurai Jack

text:
Tulevaisuudessa Jack on etsinyt portaalia, jonka avulla hän voisi matkata takaisin kotimaahansa ja onkin kierrellyt useissa paikoissa.
Sarjasta oli kehitteillä myös elokuva vuonna 2002, mutta projekti peruttiin, kun samana vuonna ilmestynyt "Powerpuff Girls – elokuva" ei menestynyt odotetulla tavalla. 28. syyskuuta 2006 MTV.comin haastattelussa ollut sarjan luoja Genndy Tartakovsky vahvisti "Jackin tulevan takaisin" ja täten päättäisi tarinan animaatioelokuvaan. Myös uusi tuotantoyhtiö Frederator Films julkaisi heidän projekteinaan olevan muun muassa Samurai Jackin sarjaan perustuva elokuva, jonka käsikirjoittaisi ja ohjaisi sarjan luonut Genndy Tartakovsky.


title: Kirja A & Ö

text: Kirja A & Ö oli Yleisradion TV1:ssä nähty kirjallisuusohjelma, jota toimitti ja juonsi kirjailija-toimittaja Tuula-Liina Varis. Ohjelmasarja alkoi 1999, ja sen aiheena olivat ajankohtaiset kirjat ja kirjailijat. Sarja päättyi nähtävästi lopullisesti elokuussa 2005.


title: Kirja A & Ö

text: Ohjelmassa Variksen vieraina ja keskustelukumppaneina ovat esiintyneet muiden muassa Tommy Tabermann, Matti Yrjänä Joensuu, Orvokki Autio, Pirjo Hassinen, Pekka Kejonen, Yrsa Stenius, Harri Tapper ja Matti Klinge. Tavallisesti vieras esitteli ohjelman lopussa viisi suosikkikirjaansa. Lisäksi ohjelmassa kokoontui säännöllisesti lukupiiri keskustelemaan ajankohtaisesta kirjasta. Lukupiiriin kuuluivat muiden muassa Claes Andersson, Anna-Leena Härkönen ja Jarkko Martikainen.


title: Kirja A & Ö

text: Kesällä 2005 ohjelma nähtiin nimellä "Kesäkirja A & Ö". Tuotantokauden ohjelmat kuvattiin Helsingissä kirjailijatalo Villa Kivessä.


title: Kirja A & Ö

text: Ohjelman on tuottanut Ikoni & Indeksi. "Kirja A & Ö":n tekijät, sen toimittaja Tuula-Liina Varis sekä tuottajat Marketta Mattila ja Raisa Rauhamaa, saivat vuonna 2005 Suomen Kirjainstituutin säätiön "Kirja kirjasta" -palkinnon. Palkinnon arvo on 3 000 euroa.


title: Ikoni & Indeksi

text: Ikoni ja Indeksi Oy suomalainen viestintäalan yritys. Se on vuodesta 1992 alkaen tuottanut suomalaisille tv-yhtiöille televisio-ohjelmia ja -dokumentteja. Yhtiön tuottajat ovat Marketta Mattila ja Raisa Rauhamaa.


title: Ikoni & Indeksi

text: Yhtiön tunnetuimpia ohjelmia ovat olleet Kaken pesula (Yle TV1), Voimala vuodesta 2003, Kirvesmiehet (Yle TV1), Iloinen giljotiini (MTV3), kirjallisuusohjelma Kirja A & Ö (Yle TV1) ja kuvataideohjelma Taidetta koteihin (Yle Teema) vuodesta 2004.


title: Ikoni & Indeksi

text: Yhtiön tuotannot ovat saaneet seuraavia palkintoja:


title: Voimala (televisio-ohjelma)

text: Voimala oli tuotantoyhtiö Ikoni & Indeksin Yle TV1 -kanavalle tuottama keskusteluohjelma, jonka toimittajina ja juontajina olivat Raisa Rauhamaa ja Marketta Mattila. Voimala alkoi tammikuussa 2003 ja sen viimeinen jakso esitettiin 24. huhtikuuta 2012.


title: Voimala (televisio-ohjelma)

text: Ohjelma sai vuonna 2004 Media ja Message -tapahtumassa ensimmäisen palkinnon asiaohjelmien sarjassa. Vuonna 2012 ohjelmalle myönnettiin Kirkon viestintäpalkinto.


title: Omertà

text: Omertà on tiettyä eteläitalialaista käyttäytymissäännöstöä tarkoittava termi. Sen mukaan ihmisen tuli muun muassa vaieta poliisikuulusteluissa, vaikka olisi rikoksen silminnäkijä. Ennen 1980-luvun puoliväliä oli poliisin lähes mahdoton viedä mafiarikoksia oikeuteen, koska sisilialaiset pitivät kiinni "omertà"-säännöstä. Sääntö kielsi paljastamasta salaisuuksia viranomaisille.


title: Omertà

text: Sisilian murteella omertà tarkoittaa miehekkyyttä.


title: Omertà

text: Paul Lunden mukaan mafioson tunnusmerkkinä on vähäpuheisuus, jossa jokainen sana painaa. Aidon mafioson olemus on vakavan arvokas kaikissa tilanteissa, jopa voimakkaasti ärsytettäessä. Tämä on myös koko Välimeren alueen miesihanne ja juontaa juurensa antiikin Kreikan ja Rooman stoalaisesta perinteestä.


title: Turun Päivälehti

text: Turun Päivälehti oli Turussa vuosina 1898–2001 ilmestynyt sosiaalidemokraattinen sanomalehti. Vuoteen 1906 saakka sen nimenä oli "Länsisuomen Työmies", vuosina 1906–1918 ja 1920–1951 "Sosialisti" ja vuonna 1919 "Demokraatti".


title: Turun Päivälehti

text: "Länsisuomen Työmies" oli tamperelaisen "Kansan Lehden" ohella ensimmäinen sosiaalidemokraattinen maakuntalehti. Sen julkaisuyhtiöksi perustettiin Turun Työväen Sanomalehti Oy. Vuoden 1900 lopulla aloitti toimintansa myös lehden oma Ammattilaisten Kirjapaino.


title: Turun Päivälehti

text: Vuoden 1905 suurlakkoa seuranneella työväenliikkeen nousukaudella lehden nimi muutettiin aatteellisuutta korostaneeksi "Sosialistiksi". Vuoden 1906 alussa lehti ilmestyi jonkin aikaa sekä vanhalla että uudella nimellään. Kuusipäiväiseksi muutettu "Sosialisti" oli edeltäjäänsä parempi uutislehti, mutta laajennus pani sen talouden kovalle koetukselle. Kahden yhtiön tilalle perustettiin vuonna 1907 Sosialistin Kirjapaino-Osuuskunta. Samana vuonna hankittiin Ossian Ansaan "Pohjalaiselle" kuulunut rotaatiokone, joka palveli lehteä 1960-luvulle saakka. Vuonna 1911 kirjapaino sai myös Linotype-latomakoneen.


title: Turun Päivälehti

text: Sisällissodan jälkeen "Sosialistin" omaisuus takavarikoitiin ja sen julkaisuosuuskunta kävi välillä vararikossakin. Lehden ilmestyminen sai jatkua talvella 1919 nimellä "Demokraatti" ja seuraavan vuoden alussa sen nimeksi tuli jälleen "Sosialisti". Työväenliikkeen jakautuminen aiheutti osuuskunnassa ankaran valtataistelun, joka lopulta ratkesi sosiaalidemokraattien eduksi. Tilanteen varmistamiseksi julkaisuosuuskunta muutettiin vuonna 1922 Sosialistin Kirjapaino Oy:ksi, jossa SDP:n järjestöillä oli entistä suurempi omistus.


title: Turun Päivälehti

text: Radikaalivasemmiston kannatus ja "Turun Sanomien" kilpailu veivät "Sosialistin" ahtaalle, mutta puolueen tuella sen talous ja levikki saatiin 1930-luvun pulavuosien jälkeen nousuun. Alueen ykköslehdeksi muodostuneen "Turun Sanomien" kilpailijaksi "Sosialistista" ei kuitenkaan enää ollut. Toisen maailmansodan jälkeisistä talousvaikeuksista selvittiin jälleen puolueen avulla, josta tuli lehtiyhtiön pääomistaja. Lehden nimi muutettiin vuonna 1951 poliittisesti neutraaliksi "Turun Päivälehdeksi" ja samalla myös julkaisuyhtiö nimettiin Lounais-Suomen Kirjapaino Oy:ksi. 1950-luvun lopulla lehti kärsi SDP:n puoluehajaannuksesta ja vuonna 1958 talousongelmat olivat vähällä johtaa sen lopettamiseen.


title: Turun Päivälehti

text: Työväenlehden toiminta-ajatuksen kirkastaminen, lehdistötuki ja luopuminen kilpailusta valtalehtien kanssa johdattivat "Turun Päivälehden" uuteen nousuun 1970-luvulle tultaessa. Vuonna 1971 lehti sai uudet toimitilat ja siirtyi tabloidikokoon ja offsetpainatukseen. Vaikutusvaltaisten päätoimittajiensa Rafael Paasion, Aarne Keskitalon ja Aimo Massisen johdolla se sai myös poliittista merkitystä. Tasapainottelu Turun demariaktiivien ryhmäkuntien ja nuorten vasemmistolaistoimittajien välillä aiheutti toisaalta vakaviakin ristiriitoja.


title: Turun Päivälehti

text: Lounais-Suomen Kirjapainon taloudellinen tilanne oli vielä 1980-luvun alussa hyvä, mutta vuoden 1986 jälkeen sen kannattavuus laski ja henkilökuntaa jouduttiin supistamaan. Pitkälti puoluetuen varassa toiminut yhtiö oli huonosti hoidettu ja teki konkurssin joulukuussa 1993. Lehden taakse perustettiin uusi yhtiö, joka sittemmin sai nimen Turun Päivälehti Oy. Vaatimattomilla resursseilla tehty "Turun Päivälehti" lopetettiin itsenäisenä lehtenä vuonna 1997, minkä jälkeen sitä julkaistiin "Demarin" alueellisena painoksena. Lopullisesti lehti yhdistettiin SDP:n pää-äänenkannattajaan vuonna 2001, jolloin "Uutispäivä Demarille" jäi aluetoimitus Turkuun.


title: Turun Päivälehti

text: Lehti ilmestyi tammikuusta 1899 lähtien kerran, vuodesta 1900 kolmesti, vuodesta 1906 kuudesti ja vuodesta 1969 viidesti viikossa. "Sosialistin" laajentuessa kuusipäiväiseksi sen rinnalla julkaistiin myös kolmipäiväistä painosta. Levikki oli enimmillään 22 300 kappaletta vuonna 1918, mutta laski sen jälkeen voimakkaasti ja kohosi yli 10 000:n vasta 1970-luvulla.


title: Turun Päivälehti

text: Päätoimittajina ja vastaavina toimittajina työskentelivät K. F. Hellsten (1899 ja 1900–1905), N. R. af Ursin (1900), Seth Heikkilä (1905–1906 ja vast. toim. 1911–1912 ja 1914–1917), Taavi Tainio (1906–1908), Kaapo Murros (1907 ja 1910), Ali Aaltonen (1908–1909), Santeri Nuorteva (vast. toim. 1908), K. H. Heikell (vast. toim. 1909–1911), K. W. Österman (vast. toim. 1911–1912), Heikki Välisalmi (1909–1912 ja 1923–1924), Väinö Jokinen (1912–1917), E. W. Ahlfors (vast. toim. 1912–1914), W. Uro (vast. toim. 1914), Kaarlo Tähtelä (1917–1918), Johan Helo (1919), Emil Pienimäki (1919–1920), K. Peltokivi (1920), E. O. J. Kotiranta (1920–1922), Heikki Laakso (1922–1923), Edvin Wahlsten (1924–1925), Toivo Rainio (1925–1928), Aleksi Aaltonen (1928–1934), Ano Airisto (1934–1940), Jalmari Leino (1940–1941), Rafael Paasio (1942–1966), Antero Vakkari (vt. 1958–1959), Jenny Palanne (vt. 1961–1962), Aarne Keskitalo (1966–1976), Olli Mäntylä (vt. 1976), Aimo Massinen (vuodesta 1977) ja Antti Vuorenrinne (1980-luvun lopulta vuoteen 2001).


title: Biohit

text: Biohit Oyj on suomalainen diagnostisia järjestelmiä ja asetaldehydiä sitovia tuotteita valmistava pörssiyhtiö. Sen osake on noteerattu Helsingin pörssissä vuodesta 1999 lähtien. Yhtiö on perustettu vuonna 1988.


title: Biohit

text: Vuonna 2016 yhtiön liikevaihto oli 8,2 miljoonaa euroa, henkilöstö keskimäärin 49. Yhtiön on perustanut professori Osmo Suovaniemi 1988.


title: Biohit

text: Biohit Oyj:n tuotantolaitos sijaitsee Helsingissä. Yhtiöllä on tytäryritykset Isossa-Britanniassa, Italiassa ja yhteisyritys Kiinassa. Yhtiön toimitusjohtajana on vuodesta 2011 toiminut Semi Korpela.Biohitin osakkeet jakautuvat A- ja B-sarjoihin. A-sarjan osakkeiden äänimäärä on 20 ääntä/osake ja B-sarjan 1 ääni/osake. Vain B-osakkeet ovat kaupankäynnin kohteena Helsingin Pörssin Small cap -listalla Terveydenhuolto-ryhmässä. Yrityksen suurin osakkeenomistaja on sen perustaja Osmo Suovaniemi, 22 % osakkeista ja 65 % äänistä (31.12.16).


title: Biohit

text: Biohitin edeltäjä oli Osmo Suovaniemen vuonna 1972 perustama Labsystems Oy, jonka kehittämät teknologiat, monikanavapipetit ja optisesti luettavat 96 kaivon kuoppalevyt ovat nykyään laboratoriotekniikan kansainvälisiä standardeja. Labsystemsin kehittämät pipetit tunnetaan tuotenimellä "Finpipette". Labsystems joutui vuonna 1986 SKOP-pankin haltuun. SKOPin konkurssipesä myi vuonna 1993 Labsystemsin brittiläiselle British Life Sciences Ltd. -yhtiölle. Yhtiön avainhenkilöt siirtyivät vuonna 1988 perustettuun Biohit Oy:n. Vuonna 2011 Biohit myi koko nesteannosteluliiketoimintansa saksalaiselle Sartorius -yhtiölle.


title: Academi

text: Academi (entinen Xe Services LLC, aiemmin Blackwater Worldwide sekä Blackwater USA ) on yhdysvaltalainen yksityinen sotilasalan yritys. Yhtiön perustivat Erik Prince ja Al Clark vuonna 1997. Sen pääkonttori sijaitsee Virginiassa. Yhtiön koulutuskeskus ampumaratoineen sijaitsee Pohjois-Carolinassa. Keskus kouluttaa vuosittain 40 000 ihmistä. Vuonna 2006 yli 90 % yhtiön tuloista tuli hallituksen kanssa tehdyistä sopimuksista, joista kaksi kolmasosaa oli solmittu ilman tarjouskilpailua.


title: Academi

text: Blackwaterin toimitsijoita on ollut myös Irakissa. Yhtiön nimi tahraantui välikohtauksissa, joissa sen henkilöstö syyllistyi irakilaissiviilien ampumisiin. Bagdadissa 16. syyskuuta 2007 Blackwaterin vartijat ampuivat kuoliaaksi 17 siviiliä. Näistä 14 siviilin kohdalla FBI:n tutkijat totesivat ampumisen tapahtuneen ilman perusteita. Irakin uusi hallitus on jo pitkään yrittänyt kieltää yhtiön toiminnan maassa. Tammikuussa 2009 se epäsi Blackwaterin hakemuksen saada toimilupa Irakiin. Koska yhtiön työntekijät ovat Yhdysvaltain valtion laitosten palkkaamia, viimeisten nykyisen Xe:n toimitsijoiden odotettiin lähtevän maasta aikaisintaan syksyllä 2009.


title: Academi

text: Yhdysvaltain senaatin puolustusvaliokunnan puheenjohtaja Carl Levin on vedonnut Yhdysvaltain puolustusministeri Robert Gatesiin, jottei tämä antaisi Xen hakea mukaan uuteen afganistanilaisten poliisien koulutusohjelmaan. Yhtiö on Afganistanissa ollessaan muun muassa toimittanut sinne laittomia aseita ja kouluttanut taiwanilaisia poliiseja ilman valtuuksia. Xe sopi myöhemmin 42 miljoonan dollarin korvauksista Yhdysvaltain ulkoministeriölle.


title: Päivi Suomi

text: Päivi Marjatta Suomi (s. 14. lokakuuta 1967 Säkylä) on suomalainen kuvataiteilija. Hänen töidensä aiheina ovat useimmiten Lapin maisemat ja meri tai värikylläiset kukat.


title: Päivi Suomi

text: Suomi asuu ja työskentelee Säkylässä Kolvaan ateljeessa, jossa on jatkuva näyttely. Hän on pitänyt lukuisia näyttelyitä Suomessa ja ulkomailla.


title: Päivi Suomi

text: Suomi pitää jatkuvaa näyttelyä Saariselän Laanihovissa ja Levin Lääkäriasema Bene Finlandian tiloissa.


title: Uskomus

text: Uskomus on yleiskielessä uskoon, luuloon pohjautuva käsitys, erityisesti käsitys jostakin yliluonnollisesta. Tietoteoriassa, joka tutkii ihmisten tietoa ja sen pätevyyttä, uskomuksella tarkoitetaan mielentilaa, joissa yksilö on vakuuttunut jonkin väittämän totuudesta. Uskomus voi olla tietoteorian näkökulmasta joko tosi tai epätosi. Oikeutusteoriat ovat tietoteoreettisia oppeja, jotka pyrkivät selittämään väittämien tai uskomusten oikeutusta.


title: Uskomus

text: Kuten totuuden, tiedon ja viisauden kohdalla, uskomukselle ei ole täsmällistä määritelmää, josta oltaisiin samaa mieltä. Uskomusten voidaan nähdä sijoittuvan ihmisen persoonallisuudessa joko kognitiiviseen (tiedolliseen) osa-alueeseen, jolloin ne liittyvät läheisesti tietoon, tai affektiiviseen (tunnepitoiseen, mielialaan liittyvään) osa-alueeseen, jolloin ne liittyvät enemmän asenteisiin.


title: Uskomus

text:
Erkki Pehkosen mukaan "uskomuksen" voidaan katsoa viittaavan vakaisiin, subjektiivisiin käsityksiin ja tietoihin, mukaan lukien tunteet, joita ei voida perustella objektiivisesti. Uskomukseen oikeuttavat syyt yksilö määrittää ja valikoi usein tiedostamattaan. Syitä voivat olla esimerkiksi yleisesti tiedetyt tosiasiat ja niistä tehdyt johtopäätökset. Uskomuksissa on näin vahva tunnepitoinen osatekijä. "Käsitys" viittaa korkeamman tason uskomukseen, joka on yksilön itsensä tiedostama ja pohjautuu yksilön suorittamaan tietoiseen ja tiedostetusti perusteltuun päättelyyn. Näin ne ovat uskomuksia kognitiivisempia. "Kuva" jostakin asiasta on Pehkosen mukaan käsityksen affektiivisempi ja spontaanimpi muunnelma.
Ihmisen uskomusten kokonaisuus muodostaa hänen todellisuuskäsityksensä.


title: Uskomus

text: Platonin esittämän perinteisen tiedon määritelmän mukaan tieto on hyvin perusteltu tosi uskomus. Oikeutusteoriat ovat tietoteoreettisia oppeja, jotka pyrkivät selittämään väittämien tai uskomusten perustelua ja oikeutusta. Oikeutuksella tarkoitetaan syitä, joiden vuoksi henkilö omaa uskomukset tai syitä uskomuksen totuudelle. Uskomusten oikeusteorioita ovat koherentismi, fundamentalismi, reliabilismi ja foundherentismi.


title: Käsitys

text: Käsitys on havaintoon, kokemukseen tai ajatteluun perustuva asenne. Sana käsitys voi viitata seuraaviin asioihin: mielikuva, tieto, ajatus, ajattelutapa, näkemys, mielipide, asenne, vakaumus, luulo, arvelu, vaikutelma, kuvitelma.


title: Käsitys

text: Erkki Hartikaisen mukaan käsitys on asenne, jonka vallitessa asioita tarkastellaan. Tällöin sana käsitys korvaa epäselvempänä pidetyn sanan katsomus. Ihmisen käsitysten kokonaisuus muodostaa todellisuuskäsityksen.


title: Käsitys

text: Ihmisen käsitykset todellisuudesta ovat karkeistuksia ja usein virheellisiä. Yksilöllä on käsitys omista arvoista ja tavoitteista. Tämä käsitys on osa yksilön todellisuuskäsitystä, vaikka arvot ja tavoitteet eivät ole tosia tai epätosia. Todellisuuskäsitys ja totuus ovat eri asioita.


title: Henoteismi

text: Henoteismi (kreikkaa: , "heis" 'yksi' + , "theos" 'jumala') tarkoittaa monijumalaista uskontoa, jossa on yksi pääjumala tai jumalten joukosta kulloinkin palvonnan kohteeksi valitaan korkein tai jopa "ainoa" jumala. Henoteismi on toisinaan toiminut välivaiheena tavallisesta polyteismista monoteismiin siirryttäessä. Käsite henoteismi on Max Müllerin kehittämä.


title: Henoteismi

text: Henoteismi eroaa monolatriasta siinä, että henoteismissä keskitytään yhden jumalaan palvontaan, vaikkakin myönnetään, että myös muut jumalat saattavat olla palvonnan arvoisia, kun taas monolatriassa muiden jumalien ei katsota olevan palvonnan arvoisia, vaikkakaan niiden olemassaoloa ei sinällään kielletä. Tyypillinen esimerkki henoteismista on sellainen, että jokin kansa tai heimo palvoo vain yhtä jumalaa, jota se pitää omana jumalaan, mutta uskoo olevan muita jumalia, jotka ovat vastaavasti muiden kansojen ja heimojen jumalia. Tällainen kansa tai heimo uskoo siis moneen jumalaan mutta on uskollinen vain yhdelle.


title: Henoteismi

text: Henoteismi oli tyypillistä muun muassa myöhemmän antiikin uskonnolliselle elämälle. Vaikkakin antiikin Kreikan ja Rooman uskonnot olivat monijumalisia, klassisen antiikin aikana monijumalisesta uskonnosta kehittyi filosofian vaikutuksesta erilaisia tulkintoja. Usein Zeus (tai Juppiter) käsitettiin ylimmäksi, kaikkivaltiaaksi ja kaikkitietäväksi jumalaksi sekä muiden jumalten kuninkaaksi ja isäksi. 1800-luvulla syntynyt mormonismi on myös luonteeltaan henoteististä.


title: Henoteismi

text: Maijastina Kahloksen mukaan koulutetummat piirit olivatkin myöhäisantiikin aikana käytännössä yksijumalaisia. Uusplatonilainen filosofi Plotinos opetti, että perinteisen uskonnon jumalien yläpuolella oli ”Yksi”. Maksimos Madauralainen jopa katsoi, että vain hullu kieltäisi yhden Jumalan olemassaolon. Kristillisessä uusplatonismissa kristinuskon Jumala on usein samaistettu uusplatonistiseen ”Yhteen”.


title: Eläketurvakeskus

text: Eläketurvakeskus (ETK) on työeläketurvan toimeenpanon ja kehittämisen lakisääteinen yhteistyöelin, asiantuntija ja yhteisten palvelujen tuottaja. ETK on lailla perustettu, mutta se ei ole osa valtionhallintoa. Sen toiminta rahoitetaan työeläkemaksuista.


title: Eläketurvakeskus

text: ETK:n toimitusjohtaja on Jukka Rantala. Ensimmäinen toimitusjohtaja oli Tauno Jylhä (1961–1967). Eläketurvakeskuksessa oli vuoden 2017 lopussa 333 työntekijää. Sen toimitilat sijatsevat Itä-Pasilassa.


title: Eläketurvakeskus

text: ETK:n tehtäviä ovat muun muassa työeläkejärjestelmän keskusrekisterien hoitaminen, tutkimus, tilastointi ja työeläkelaitosten vastuunjako. Lisäksi ETK tuottaa suunnittelu-, koulutus- ja viestintäpalveluja ja tukee säädösten valmistelua. Eläketurvakeskus neuvoo työeläkeasioissa ja valvoo, että työnantajat ovat ottaneet työntekijöilleen työeläkevakuutuksen.


title: Eläketurvakeskus

text: Eläketurvakeskus on kansainvälinen yhdyslaitos eli se välittää ulkomaille kaikki Suomessa asuvien hakemukset, joissa haetaan eläkettä ulkomailta sekä ratkaisee EU/ETA-maissa ja sosiaaliturvasopimuissa työskentelevien osalta, sovelletaanko heihän Suomen sosiaaliturvalainsäädäntöä.


title: Eläketurvakeskus

text: Eläketurvakeskuksen ylimmät hallintoelimet ovat edustajisto ja hallitus. Sosiaali- ja terveysministeriö asettaa edustajiston sekä nimittää hallituksen puheenjohtajan ja varapuheenjohtajan. Hallituksen puheenjohtajana toimii Jukka Ahtela ja edustajiston puheenjohtajana STM:n kansliapäällikkö Päivi Sillanaukee.


title: Maapuhdistamo

text: Maapuhdistamo voi olla sakokaivoja seuraava jäteveden käsittelyjärjestelmä. Maapuhdistamot ovat helppohoitoisia ja oikein mitoitettuna varmatoimisia. Maapuhdistamot tarvitsevat sopivan maaperän ja ison tontin. Käyttökelpoisin malli on perinteinen maasuodattamo. Toinen yleinen vaihtoehto on maahanimeyttämö. Lisäksi on kehitetty monia erikoisratkaisuja, kuten matalaan perustettu maahanimeyttämö tai maasuodattamo, maakumpusuodatin/-imeyttämö sekä haihdutuskenttä Hyvin toimivalla ja säännöllisesti huolletulta järjestelmällä päästään 20-30 vuoden käyttöikään, minkä jälkeen laitoksen paikkaa ja/tai materiaaleja on syytä vaihtaa.


title: Maapuhdistamo

text: Maapuhdistamot muodostuvat kolmesta osasta: esikäsittely-yksiköstä, jätevedenjohtamis- ja jakelulaitteesta sekä varsinaisesta maapuhdistamosta. Esikäsittely-yksikkönä on oltava kolmiosainen saostussäiliö tai vastaavan tehoinen kiintoaineen poistaja, jottei imeytysputkiin pääse kertymään ojastoa tukkivaa lietettä. Esikäsittely-yksikön jälkeen on jakokaivo, josta vesi jaetaan tasaisesti jakoputkia pitkin imeytysputkiin. Jakokaivo voidaan rakentaa myös saostuskaivon sisään Vedenjako voidaan järjestää myös pumppaamalla silloin kun imeytysalue on maaston muotojen takia korkeammalla kuin tuloviemäri tai kun joudutaan käyttämään muita erikoisratkaisuja (matalaan perustettua maapuhdistamoa tai maakumpuimeyttämöä).


title: Maapuhdistamo

text: Maasuodattamo eli maasuodatin on tilavuudeltaan rajallinen, maahan kaivettu tai osittain pengerretty maaperäkäsittelyyn perustuva puhdistamo. Jätevedet puhdistuvat painuessaan rakennetun suodatinhiekkakerroksen läpi, jonka jälkeen puhdistunut vesi kootaan ja johdetaan vesistöön, pieneen vesiuomaan tai päästetään vapaasti maahan. Maasuodattamon lopullisena purkupaikka toimii pääasiassa pintavesi.


title: Maapuhdistamo

text: Maahanimeyttämö eli maahan imeytys on maahan kaivettu, peitetty jäteveden käsittelyjärjestelmä. Imeytyksessä jätevesi puhdistuu suodattuessaan luonnollisten maakerrosten läpi ja kulkeutuu sitten lopulta hajautetusti pohjaveteen. Maahanimeyttämö ei Suomen oloissa ole suotava jäteveden käsittelyjärjestelmä, sillä lopullisena purkupaikkana toimii pohjavesi. Varsinais-Suomen agenda 21 tekemien suositusten mukaan maahan imeytystä ei saisi käyttää ollenkaan pohjavesialueilla tai talousvesikaivojen lähellä. Imeytysosastoa pidetään imeyttämön suositeltavimpana ratkaisuna, koska se voidaan mukauttaa helposti tontin vaatimuksiin ja maastomuotoihin.


title: Kapteeni Blood

text: Kapteeni Blood ("Captain Blood") on yksi Rafael Sabatinin tunnetuimmista seikkailukertomuksista. Kirjan päähenkilö on Peter Blood, lääkäri ja sotilas, joka syyttömänä tuomitaan maanpetturuudesta ja lähetetään orjaksi Barbadosille. Espanjalaisten hyökätessä kaupunkiin Peter Blood ja hänen orjatoverinsa onnistuvat pakenemaan kaappaamalla espanjalaisten laivan ja ryhtyvät merirosvoiksi.


title: Kapteeni Blood

text: Vuonna 1936 Errol Flynn esitti nimikkoroolia vauhdikkaassa merirosvoseikkailussa "Kapteeni Blood".


title: Kapteeni Blood

text: Peter Blood on irlantilainen lääkäri, joka vietettyään kymmenen vuotta kiertelevää elämää sotilaana on asettunut elämään kaikessa rauhassa. Eräänä yönä hänet kutsutaan hoitamaan haavoittunutta kapinallista, minkä seurauksena hän joutuu vankeuteen yhdessä kapinallisten ja viattoman maatilanisännän kanssa. Hänet tuomitaan maanpetoksesta elinikäiseen orjuuteen brittiläiseen siirtokuntaan Barbadosin saarelle Karibialle.


title: Kapteeni Blood

text: Barbadosilla hänen lääkärintaitonsa hankkivat hänelle kuvernöörin suosion ja omistajansa, eversti Bishopin, veljentyttären huomion. Vaikka Arabella Bishop pitää Peter Bloodia tietyllä tavalla moukkana, tämä tuntee tiettyä ihailua onnetonta lääkäriä kohtaan.


title: Kapteeni Blood

text: Espanjalaisten hyökätessä Barbadosin kimppuun Peter Blood orjatovereineen onnistuu pakenemaan ja valtaamaan heidän laivansa. Espanjalaisen komentajan sotkettua Bloodin suunnitelman etsiä turvaa hollantilaisesta siirtokunnasta, paenneet orjat löytävät tiensä ranskalaisten hallitsemaan Tortugaan. Lopulta umpikujaan ajettuina he päättävät ryhtyä merirosvoiksi, koska heillä ei ole muita todellisia mahdollisuuksia selviytyä. Luontaisena johtajana ja ovelana taktikkona Peter Blood ryhtyy heidän kapteenikseen ansaiten taidoillaan nopeasti ikävää kuuluisuutta espanjalaisten keskuudessa.


title: Kapteeni Blood

text: Peter Blood ansaitsee myös mainetta sanansa mittaisena, mitä ei suinkaan voi sanoa niistä, jotka koettavat saada hänet liittolaisekseen. Luonteeltaan luottavaisena ja aina parasta ihmisluonnolta toivoen kapteeni Blood joutuu kerta toisensa jälkeen niin kutsuttujen liittolaistensa pettämäksi. Ainoa asia, jolle kapteeni Blood itse on täydellisesti uskollinen on muisto Arabella Bishopista ja toive siitä, että nainen ei ajattele häntä pahalla.


title: Kapteeni Blood

text: Tuntematta todellista uskollisuutta ketään kohtaan kapteeni Blood vaeltaa eri valtioiden palveluksessa osoittaakseen neiti Bishopille, ettei ole vain varas ja merirosvo, kuten nainen on väittänyt vastoin hänen kasvojaan.


title: Kapteeni Blood

text: Sattumalta kapteeni Blood pelastaa pahasta vaarasta Jamaikan kuvernöörin, joka lähes suoralta kädeltä tarjoaa kapteenille kaapparikirjaa kuningas Williamin palveluksessa. Ensin Blood epäröi asettua uudelleen alttiiksi petetyksi joutumiselle, mutta saadessaan tietää vaaran uhkaavat Port Royalin kaupunkia, jossa Arabella Bishop juuri silloin asuu, hän ei näe muita mahdollisuuksia kuin rientää avuksi.


title: Kapteeni Blood

text: Osoitettuaan kykynsä taistelussa Jamaikan uudelle kuvernöörille, kapteeni Bloodille ilmoitetaan, että hän on yhä velassa kotimaalleen rikoksistaan. Kapteeni loukkaantuu väitteestä, mutta saa kuulla, että uudella kuvernöörillä on keino velan maksamiseen: hän aikoo nimittää kapteeni Bloodin varakuvernööriksi lähtiessään itse käymään sotaa ranskalaisia vastaan. Puoliksi pakotettuna Peter Blood hyväksyy varakuvernöörin aseman ja saa huomata saavansa siten lopulta Arabella Bishopin hyväksynnän ja myös naisen rakkauden.


title: Tapio Perttunen

text: Tapio Perttunen (s. 5. marraskuuta 1956 Pelkosenniemi) on suomalainen raviohjastaja ja -valmentaja. Perttunen asuu ja pitää valmennustalliaan Orimattilassa.


title: Tapio Perttunen

text: Perttunen on voittanut valmentajana ja/tai ohjastajana muun muassa seuraavat suurkilpailut:28.7.2014 Perttunen rikkoi viidentenä suomalaisohjastajana 5 000 voiton rajan, ohjastamalla Lyric Brolinen voittoon Loviisan raveissa.


title: Graves

text: Graves on merkittävä viinialue Bordeaux'ssa. Gravesin alue alkaa Bordeaux'n kaakkoisista esikaupunkialueista ja jatkuu noin 50 kilometriä pitkänä alueena Garonnen länsirannalla.


title: Graves

text: Pääosin Gravesin 20 miljoonan pullon vuosittainen viinintuotanto koostuu punaviineistä, mutta alueella tuotetaan myös valkoviinejä: esimerkiksi Château d'Yquem -viinistä tunnettu Sauternesin kylä sijaitsee Gravesissa. Muita tunnettuja Gravesin kyliä ovat Pessac, Talence, Léognan, Martillac, St. Morillon ja Portets.


title: Graves

text: Tyypillisesti alueella valmistetut punaviinit ovat sekoiteviinejä, joissa on suurin osa Cabernet Sauvignon -rypälettä ja pienempiä määriä Merlot ja Cabernet Francia. Kuivat valkoviinit valmistetaan Sauvignon Blancista ja Sémillonista.


title: Pienpuhdistamo

text: Laite- eli pienpuhdistamot (engl. "package plant") ovat tehdasvalmisteisia jäteveden käsittelylaitteita, joista käsitelty jätevesi johdetaan purkupaikkana toimivaan pintaveteen. Useimmiten purku tapahtuu maaperään imeyttämällä, ja suoraa johtamista vesistöihin vältetään. Tavallisimmat pienpuhdistamotyypit ovat aktiivilietepuhdistamo ja biologinen suodatin. Aktiiviliete on yleisesti käytössä myös kunnallisessa jätevedenpuhdistuksessa.


title: Pienpuhdistamo

text: Pienpuhdistamo soveltuu erityisesti haja-asutusalueen jätevesien käsittelyyn, mikäli kunnalliseen viemäriverkostoon ei ole mahdollista liittyä.


title: Pienpuhdistamo

text: Jätevettä johdetaan puhdistamoon joko jatkuvatoimisesti tai panosperiaatteella. Jatkuvatoimisessa puhdistamossa jätevettä johdetaan järjestelmään tasaisena virtana. Panospuhdistamossa jätevesi käsitellään erä kerrallaan; Biologisessa yksikössä jätevesiannosta ilmastetaan, jolloin se reagoi säiliöön kertyneen aktiivilietteen kanssa. Sen jälkeen jäteveden annetaan selkeytyä ja selkeytynyt osa pumpataan joko seuraavaan puhdistusvaiheeseen tai purkuputkeen. Jäljelle jäävästä aineesta tulee uutta aktiivilietettä, joka taas ottaa vastaan seuraavan jätevesiannoksen. Panospuhdistamo mahdollistaa vaihtelevien vesimäärien käsittelyn, kun taas jatkuvatoiminen prosessi soveltuu paremmin tasaisesti syntyvien jätevesien puhdistamiseen.


title: Pienpuhdistamo

text: Pienpuhdistamot sisältävät jäteveden esikäsittelyosan (usein saostussäiliö), varsinaisen puhdistusprosessiosan sekä mahdollisen erillisen fosforinpoistojärjestelmän.


title: Pienpuhdistamo

text: Usein pienpuhdistamossa hyödynnetään fysikaalisia, biologisia ja kemiallisia prosesseja. Esikäsittelyosassa kiintoaines laskeutuu saostussäiliön pohjalle, mikä vähentää huomattavasti biologiseen prosessiin tulevaa kuormitusta. Useat pienpuhdistamot hyödyntävät biologista hajotusprosessia, jossa mikrobit hajottavat hapellisissa olosuhteissa jäteveden orgaanista ainesta. Jotta puhdistus olisi mahdollisimman tehokasta, jätevettä täytyy biologisessa osassa ilmastaa. Typen poistaminen saattaa onnistua oikein suunnitellussa biologisessa prosessissa, mutta tarvittaessa järjestelmään voidaan lisätä typpeä poistava prosessi.


title: Pienpuhdistamo

text: Pienpuhdistamoissa fosforinpoisto pitää useimmiten tehdä kemiallisesti saostamalla, sillä fosforin biologinen poistaminen vaatii, että mikrobeilla on vuorottain hapelliset ja hapettomat olosuhteet. Tämä voi olla vaativaa toteuttaa pienpuhdistamon mittakaavassa . Kemiallisesti fosfori voidaan saostaa esimerkiksi tietyillä rauta- ja alumiinisuoloilla.


title: Pienpuhdistamo

text:
Pienpuhdistamot täytyy mitoittaa tarkasti, sillä biologisen prosessin teho huononee, jos kuormitusta on liikaa. Tällainen tilanne voi tulla vastaan esimerkiksi silloin, jos talon edellinen asukas on mitoittanut puhdistusjärjestelmän pienemmälle asukasmäärälle.
Järjestelmän puhdistusteho voi heikentyä myös, mikäli jätevesien määrä vaihtelee paljon tai jos viemäriin lasketaan biologista prosessia heikentäviä kemikaaleja.


title: Pienpuhdistamo

text: Puhdistamon liikkuminen esimerkiksi roudan seurauksena voi aiheuttaa sen, että puhdistamo kuormittuu epätasaisesti. Mikäli sakokaivot täyttyvät, voi lietettä päästä suoraan puhdistamoon ja puhdistusteho kärsii.


title: Pienpuhdistamo

text: Aktiivilieteprosessiin perustuvat pienpuhdistamot soveltuvat huonosti satunnaiseen käyttöön, sillä mikrobisto kuolee kuormituksen loppuessa, ja hajotusprosessin uudelleen käynnistäminen voi viedä jonkin aikaa. Kantoainetekniikkaa käyttämällä prosessin käynnistymistä voidaan nopeuttaa. Puhdistamo vaatii myös aktiivista huoltoa, kuten kemikaalisäiliön täyttämistä.


title: Breakfast Club

text: Breakfast Club ("The Breakfast Club"), televisioesityksessä käytetty myös nimeä Brekkariklubi, on vuonna 1985 ensi-iltansa saanut draamakomediaelokuva. Elokuvan ohjasi John Hughes ja pääosissa ovat Emilio Estevez, Anthony Michael Hall, Judd Nelson, Molly Ringwald ja Ally Sheedy.


title: Breakfast Club

text: Elokuva kertoo viidestä täysin erilaisesta nuoresta, jotka joutuvat kokonaiseksi lauantaipäiväksi jälki-istuntoon. Toisilleen tuntemattomat nuoret tutustuvat ja alkavat pikkuhiljaa avautua ja kertoa elämästään sekä mielipiteistään.


title: Breakfast Club

text: Elokuva menestyi taloudellisesti hyvin ja tuotti maailmanlaajuisesti noin 51,53 miljoonaa dollaria.


title: Breakfast Club

text: "The New York Timesin" kriitikot valitsivat "Breakfast Clubin" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Keravan Urheilijat

text:
Keravan Urheilijat (KeU) on 1918 perustettu keravalainen urheiluseura.
Seuralla on toimintaa viidessä eri lajissa: suunnistuksessa, yleisurheilussa, hiihdossa, soudussa ja painissa.
Seuraan kuuluu noin 900 jäsentä.


title: Timo-Veikko Valve

text: Timo-Veikko Valve (s. 1982) on suomalainen sellisti, joka on marraskuusta 2006 toiminut Australian Chamber Orchestran soolosellistinä.


title: Timo-Veikko Valve

text: Valve aloitti opintonsa Länsi-Helsingin musiikkiopistossa ja siirtyi sieltä Sibelius-Akatemiaan vuonna 1997, josta hän valmistui vuonna 2007. Valve on opiskellut myös Edsbergin Musiikki-instituutissa vuosina 2002-2006.


title: Timo-Veikko Valve

text: Valve on soittanut Suomessa esimerkiksi Helsingin kaupunginorkesterin ja Radion sinfoniaorkesterin solistina.


title: Timo-Veikko Valve

text: Vuonna 2000 Valve sijoittui toiseksi Eurovision nuorten muusikkojen kilpailussa.


title: Tim Kerr

text: Timothy Kerr (s. 5. tammikuuta 1960, Windsor, Ontario, Kanada) on entinen kanadalainen jääkiekkoilija, joka pelasi National Hockey Leaguessa vuodesta 1980 vuoteen 1993. Oikeana laitahyökkääjänä pelanneen Kerrin seurat NHL:ssä olivat Philadelphia Flyers, New York Rangers ja Hartford Whalers.


title: SS-Oberst-Gruppenführer

text: Oberstgruppenführer (myös Oberst-Gruppenführer) oli natsi-Saksan SS-joukoissa käytetty sotilasarvo. Sillä ei ole vastaavuutta Suomen puolustusvoimissa, mutta se vastasi lähinnä Wehrmachtin käyttämää arvoa Generaloberst (kenraalieversti). Oberstgruppenführer oli erityisesti SS:n johtajalle myönnetyn arvon Reichsführer-SS jälkeen korkein arvo, jonka saattoi saavuttaa. Arvo oli käytössä 1942–1945.


title: SS-Oberst-Gruppenführer

text: Arvon saavutti neljä SS-kenraalia:


title: Frauenkirche (Nürnberg)

text: Frauenkirche on katolinen kirkko saksalaisessa Nürnbergin kaupungissa, Baijerissa. Se sijaitsee kaupungin Hauptmarktin itälaidalla.


title: Frauenkirche (Nürnberg)

text: Nürnbergin Frauenkirchen rakennutti keisari Kaarle IV 1350-luvulla goottilaiseen tyyliin. Kirkko rakennettiin entisen juutalaiskortteliin kuuluneen, vuonna 1349 tuhotun synagogan paikalle. Vuonna 1466 kirkon sakaristo tuhoutui tulipalossa, ja sen uudelleenrakennustyöt valmistuivat vuonna 1487. Samana vuonna kirkkoon tuotiin uusi pääalttari St. Veitin augustiinikirkosta. Vuonna 1509 kirkkoon asennettiin Sebastian Lindenastin ja Georg Heußin luoma kuuluisa "Männleinlaufen" -kellopeli, jossa seitsemän vaaliruhtinasta osoittavat kunniaa valtaistuimella istuvalle keisarille.


title: Frauenkirche (Nürnberg)

text: Kellopeli oli suojassa pommituksilta bunkkerissa toisen maailmansodan ajan.


title: Michael Maier

text: Michael Maier (1568–1622) oli saksalainen lääkäri, Rudolf II:n neuvonantaja ja oppinut alkemisti. Maier oli ruusuristiläinen.


title: Michael Maier

text: Maier syntyi Rendsburgissa, Saksan pohjoisosissa, vuonna 1568. Hän opiskeli filosofiaa ja lääketiedettä Rostockissa vuonna 1587, Frankfurt an der Oderissa, missä hän suoritti maisterin tutkinnon vuonna 1592, ja Italian Padovassa. Maier valmistui lääkäriksi Baselissa, jonka jälkeen hän palasi Rostockiin, missä hän aloitti oman praktiikan. Hän työskenteli lyhyen ajan myös Königsbergissä ja Gdańskissa (Danzigissa) vuoden 1601 tienoilla. Tähän aikaan hän kiinnostui myös alkemiasta.


title: Michael Maier

text: Maier päätti matkustaa vuonna 1608 Prahaan, missä hän onnistui saamaan viran hallitsija Rudolf II:n lääkärinä ja neuvonantajana. Hallitsijan kiinnostus okkultistisiin oppeihin oli yksi syy, miksi hän kiinnostui juuri Maierista.


title: Michael Maier

text: Maierin töillä oli suuri vaikutus myös Isaac Newtonin alkemistisiin tutkimuksiin.


title: Obersturmführer

text: Obersturmführer (lyh. Ostuf, suom. ”rynnäkön päällikkö” oli natsi-Saksan SS-joukoissa ja Sturmabteilungissa (SA) käytetty sotilasarvo. Se vastaa Suomen puolustusvoimien arvoa luutnantti. Arvon vastaavuus Wehrmachtissa oli Oberleutnant.


title: Obersturmführer

text: Obersturmführer tarkoittaa suoraan käännettynä "rynnäkön päällikköä". Arvoa käytti ensimmäisenä SA seurauksena sen laajentumisesta vuonna 1932. Se otettiin pian käyttöön myös SS:ssa.


title: Obersturmführer

text: Sotilaallisissa Waffen-SS-joukoissa Obersturmführer oli yleensä joukkueenjohtaja. Kolmannen valtakunnan pääturvallisuusviraston RSHA:n Obersturmführer toimi apulaiskomppanianpäällikkönä. Yleensä SS:n riveissä arvon kantaja saattoi toimia esikunta-adjutanttina, Gestapon upseerina ja keskitysleirin valvojana.


Venäjän sosialistisen federatiivisen neuvostotasavallan vaakuna Venäjän SFNT:n kansallistunnus lipun ohella. Se otettiin käyttöön 10. heinäkuuta 1918.


title: Venäjän sosialistisen federatiivisen neuvostotasavallan vaakuna

text: Vaakunan keskellä lukee РСФСР. Sen alla on sirppi ja vasara, jotka symboloivat maataloustyöläisiä ja tehdastyöläisiä. Sen yläpuolella on tähti, joka symboloi edistystä. Vaakunan sivuilla on vehnää.


text: Vaakunan alapuolella on teksti:


text: "Пролетарии всех стран соединяйтесь!, Proletarii vseh stran, sojedinjaites!" – suomeksi "Kaikkien maiden työläiset, liittykää yhteen!"


title: Scharführer

text: Scharführer (lyh. Scha, ) oli saksalainen sotilasarvo, jota käytettiin ensimmäisen kerran Saksan rynnäkköjoukoissa ensimmäisen maailmansodan aikana. Suoraan käännettynä se tarkoittaa ryhmänjohtajaa.


title: Scharführer

text: Arvo oli käytössä myös natsi-Saksassa. Puolisotilaallisen järjestön Sturmabteilungin riveissä Scharführer oli alin toimiupseerinarvo. Waffen-SS:n Scharführer vastasi arvoltaan Suomen puolustusvoimien kersanttia. Hitler-Jugendin Scharführerin alla oli viisi ja yläpuolella 13 arvoa.


title: Sian morsian

text: Sian morsian on Viivi ja Wagner -sarjakuva-albumi, joka julkaistiin vuonna 2007. Järjestyksessään se on kymmenes sarjakuvista koottu albumi. "Sian morsian" sisältää sarjakuvia vuosilta 2005–2006. Sivuja on 56. Alussa on väritetty tarina.


title: Lucas-professuuri

text: Lucas-professuuri () on Henry Lucasin vuonna 1663 perustama matematiikan professuuri Cambridgen yliopistossa. Virallisesti viran perusti Kaarle II 18. tammikuuta vuonna 1664. Lucasin kuoltua joulukuussa 1663 hän jätti testamentissaan yliopistolle lähes 4 000 kirjaa. Testamentissa hän myös määräsi Lucas-professuurille ehdot, jotka viran haltijan on täytettävä. Eräs ehto oli, ettei viran haltija saa käydä aktiivisesti kirkossa. Ensimmäinen Lucas-professori oli Isaac Barrow ja nykyään virassa on fyysikko Michael Cates.


title: Kunnallispolitiikka

text: Kunnallispolitiikka keskittyy kuntien johtamiseen ja kehittämiseen. Kuntien tehtävänä on järjestää ja toteuttaa valtion sille määrämät lakiin perustuvat palvelut, viranomaistyö, kehittäminen ja päätöksen teon demokraattinen toteuttaminen.


title: Bob Froese

text: Bob Froese (s. 30. kesäkuuta 1958 St. Catharines, Ontario) on pelaajauransa lopettanut kanadalainen jääkiekkomaalivahti.


title: Bob Froese

text: St. Louis Blues varasi Froesen sijalta 160 vuonna 1978. Ammattilaisurallaan vuosina 1979–1990 hän pelasi National Hockey Leaguessa Philadelphia Flyersissa ja New York Rangersissa. Hän pelasi kaikkiaan kahdeksan kautta ja esiintyi 242 ottelussa, joista voitti 128.


title: Bob Froese

text: Uransa jälkeen Bob Froese on toiminut pappina Faith Fellowship Church -kirkossa New Yorkissa.


title: Mys Tšeljuskin

text: Mys Tšeljuskin eli Tšeljuskininniemi, aiemmin myös "Kap Tšeljuskin" (), on Euraasian mantereen pohjoisin paikka ja samalla maailman pohjoisin mantereella oleva paikka. Se sijaitsee Taimyrin niemimaan koillisosassa Venäjän Krasnojarskin aluepiirissä leveyspiirillä 77° 44′. Vilkitskinsalmi erottaa niemen sen pohjoispuolella olevasta Severnaja Zemljan saaristosta. Pohjoisnavalle on matkaa 1370 km.


title: Mys Tšeljuskin

text: Niemi on nimetty sen vuonna 1742 kuvanneen tutkimusmatkailija Semjon Tšeljuskinin mukaan. Venäläiset hylkeenpyytäjät liikkuivat alueella kuitenkin jo 1600-luvulla. Niemellä on sijainnut sää- ja merentutkimusasema (hydrometeorologinen observatorio) vuodesta 1932 lähtien. Siellä on myös mantereen pohjoisin lentokenttä.


title: Aaron Carter

text: Aaron Carter (s. 7. joulukuuta 1987) on yhdysvaltalainen pop- ja hip hop -laulaja. Hän on Backstreet Boys -yhtyeestä tunnetuksi tulleen laulaja Nick Carterin pikkuveli. Carter on esiintynyt myös televisiosarjoissa.


title: Tuulen jumala

text: Tuulen jumalia:


title: Gaza Strippers

text: Gaza Strippers on 1990-luvun lopulla perustettu yhdysvaltalainen punk/rock-yhtye. Sitä oli perustamassa Didjits ja kitaristi Rick Sims yhtyeestä Supersuckers. Heidän ensimmäinen albuminsa "Laced Candy" julkaistiin vuonna 1999. Toinen albumi, "100 Watt Confessions", julkaistiin vuotta myöhemmin.


title: Rabatti

text: Rabatti oli suomalainen päivittäistavaraketju. Ketjun myymälöitä oli eniten 1990-luvulla. Ketjun mainoslause oli "Rabatti ja rahat riittää". Rabatti oli Sparin brändi, ja se lopetettiin 2001. Se kilpaili samoista asiakkaista kuin Ruokavarasto.


title: Raakel Lignell

text: Raakel Lignell (o.s. Honkanen, s. 13. joulukuuta 1966 Mikkeli) on suomalainen muusikko. Hän on toiminut viulistina, tuottajana ja juontajana. Lignell on opiskellut Sibelius-Akatemiassa ja Berliinin musiikkiakatemiassa. Hän on avioliitossa näyttelijä Nicke Lignellin kanssa. Heillä on viisi lasta, joista vanhin on Raakel Lignellin aiemmasta suhteesta. Yhteisistä lapsista tytär Greta pääsi Teatterikorkeakouluun vuonna 2018 ja opiskelee näyttelijäksi.


title: Raakel Lignell

text: Vuosina 2002–2003 Lignell juonsi MTV3-kanavan "Levyraati"-ohjelmaa. Hän osallistui vuonna 2007 Yle TV1:n esittämään, elämäntapojen kohentamiseen liittyvään televisio-ohjelmaan "Elämä pelissä".


title: Raakel Lignell

text: Lignell oli vuoden 2007 eduskuntavaaleissa kokoomuksen ehdokkaana.


title: Raakel Lignell

text: Syksyllä 2013 Lignell osallistui "Tanssii tähtien kanssa" -ohjelman kahdeksannelle tuotantokaudelle tanssiparinaan tanssinopettaja Jani Rasimus. He putosivat semifinaalissa, mutta pääsivät Harri Syrjäsen loukkaantumisen vuoksi finaaliin kisaamaan Manuela Boscoa ja Matti Puroa vastaan. Lignell ja Rasimus voittivat kisan, saaden äänistä 51 prosenttia.


title: Raakel Lignell

text: Lignell aloitti MTV3-kanavan "Studio55"-ohjelman juontajana vuonna 2014.


title: Sémillon

text: Sémillon, tunnetaan Etelä-Afrikassa nimellä Wyndruif, on viiniköynnöksen lajike, rypäleet ovat kullanvärisiä. Sémillonia käytetään sekä makeiden että kuivien valkoviinien valmistukseen. Erityisen paljon Sémillonia viljellään Ranskassa ja Australiassa.


title: Sémillon

text: Sémillonia pidetään helposti viljeltävänä lajikkeena, joka on melko vastuskykyinen taudeille, paitsi homeelle. Paksukuorinen Sémillon palaa herkästi kuumemmissa ilmastoissa, joten se soveltuu parhaiten viljeltäviksi alueilla, joilla on aurinkoiset päivät, mutta viileät yöt.


title: Sémillon

text: Ranskassa Sémillonia viljellään erityisesti Bordeaux'ssa, jossa sitä käytetään sekoiteviineissä yhdessä Sauvignon Blancin ja Muscadellen kanssa. Kuivissa bordeaux'laisissa valkoviineissä ("Bordeaux blanc"), Sémillonia käytetään vähemmän kuin muita lajikkeita. Sen sijaan makeissa valkoviineissä Sémillonia on yleensä enemmän kuin muita viinejä. Näissä viineissä rypäleisiin lasketaan jalohometta ("Botrytis cinerea"), joka vähentää rypäleen vesipitoisuutta.


title: Sémillon

text: Australiassa Sémillonia viljellään erityisesti Hunter Valleyssä Sydneyn pohjoispuolella.


title: Avovesiuinti

text: Avovesiuinti on uintilaji, joka tapahtuu avovedessä, kuten meressä, järvessä tai joessa.


title: Avovesiuinti

text: Avovesiuinti kuuluu yhtenä lajina triathloniin, ja tämä on kasvattanut avovesiuinnin suosiota. Triathlonissa uinti on kilpailusuorituksen ensimmäinen osa. Triathlon oli ensimmäistä kertaa olympialajina vuoden 2000 kesäolympialaisissa Sydneyssä. Avovesiuinti oli lajina vuoden 2005 Uinnin maailmanmestaruuskilpailuissa. Tuolloin kilpailtiin 5, 10 ja 25 kilometrin matkoilla. Vuoden 2008 kesäolympialaisissa kilpailtiin avovesiuinnissa 10 km:n matkalla. Lajin kattojärjestö on FINA.


title: Avovesiuinti

text: Ainoa avovesiuinnissa tarvittava väline on uimapuku. Kirkkaanvärinen uimalakki on joissakin kilpailuissa pakollinen.


title: Avovesiuinti

text: Märkäpukujen käyttö avovesiuinnissa jakaa mielipiteitä. Useiden mielestä märkäpuvun käyttö on lajin hengen vastaista, ja he halveksivat puvun käyttöä. Toisin kuin triathlonissa, jossa märkäpuvun käyttö on sallittua veden lämpötilan ollessa tietyn rajan alapuolella, avovesiuintikilpailuissa märkäpukujen käyttö ei yleensä ole sallittua.


title: Ironspine

text: Ironspine on suomalainen vuonna 2006 perustettu roolipelejä kustantava ja julkaiseva yritys.


title: Linnea Meder

text: Linnea Meder (s. 1947) on HYY Yhtymän entinen toimitusjohtaja. Ekonomi, eMBA Meder oli yhtymän palveluksessa vuodesta 1973. Hän on toiminut myös Helsingin yliopiston ylioppilaskunnan talousjohtajana. Hän siirtyi eläkkeelle 31.12.2007


title: Aatamin luominen

text: Aatamin luominen on Michelangelon 1500-luvun alulla Vatikaanin palatsissa sijaitsevan Sikstuksen kappelin kattoholviin maalaama kuuluisa fresko, joka kuvaa Aatamin, ensimmäisen ihmisen, luomista.


title: Aatamin luominen

text: Jumala antaa maalauksessa ihmiselle elämän koskettamalla tätä sormenpäällä. Aatami makaa maassa, ja Jumala lähestyy enkelien kannattamana, kääriytyneenä laajaan viittaan kuin purjehtien avaruudessa. Aatami näyttää heräävän syvästä unesta katsoen hartaana Jumalan isällisiä kasvoja. Hän jaksaa vaivoin nostaa kättään ja ojentaa etusormeaan. Käsien kosketus on kuvan sommittelun keskipiste ja siihen on keskitetty koko maalauksen jännitys ja energia. Tätä Michelangelon sommittelua pidetään yhtenä taidehistorian suurimmista saavutuksista ja se on eräs tunnetuimmista kuvataiteen teoksista.


title: Aatamin luominen

text: Maalauksen merkityksestä on esitetty erilaisia olettamuksia.


title: Aatamin luominen

text: Vuonna 1990 yhdysvaltalainen lääkäri Frank Meshberger esitti lääketieteen aikakauslehti "Journal of the American Medical Associationissa" näkemyksen, jonka mukaan Jumalan sekä hänen taustallaan oleva enkelien ja kankaan muodostama alue kuvastaa ihmisaivojen läpileikkausta. Meshbergerin mukaan maalauksesta voidaan erottaa tarkemmin tarkasteltuna isoaivojen uurteita, aivorunko, otsalohko, aivolisäke, kallonpohjavaltimo, optinen kiasma, aivosilta ja selkäydin. Artikkelissa Meshberger toteaa uskovansa maalauksen kuvastavan, kuinka Jumala antaa Aatamille älykkyyden.